Einstein dan Hantu Kuantum

Bila orang tanya, “Fizik Kuantum tu apa?”, pertama sekali saya akan nilai dulu setakat mana pengetahuan orang tersebut dalam sains.

Kalau orang tu tidak ada pengetahuan sains yang kukuh, saya akan beritahu mereka bahawa Fizik Kuantum adalah satu cabang Fizik yang dibina dari kerangka matematik.

Apa maksudnya?

Daripada Matematik, Menjadi Sains

Kita ambil contoh Sir Isaac Newton dan graviti. Dalam proses untuk menerangkan konsep graviti, Newton telahpun membina satu “matematik baharu” yang diberi nama kalkulus (calculus).

Untuk kes Fizik Kuantum, perkara sebaliknya terjadi.

Sewaktu dalam keadaan terdesak, dalam usaha beliau untuk menerangkan mengenai permasalahan jasad hitam (black body), Max Planck telah membina matematik dari satu kaedah yang beliau sendiri tak tahu macamana. Hal oni terkenal dalam sejarah Fizik sebagai suatu keadaan terdesak (act of desperation) di mana kerangka matematik dibina atas dasar fizik yang manusia sendiri tidak fahami.

Ironinya, setelah keberhasilan Max Planck dalam menerbitkan matematik tersebut dari entah mana (out of thin air), Albert Einstein merupakan orang pertama yang menggunapakai idea Planck tersebut dalam menerangkan kesan fotoelektrik. Dari penerangan inilah Einstein mendapatkan satu-satunya hadiah Nobel beliau, sedangkan Einstein amat yakin bahawa hasil kerjanya sebelum itu dalam Teori Kenisbian (Relativity Theory) sebenarnya lebih melayakkan beliau untuk menggondol anugerah Nobel.

Lebih tragis lagi sebenarnya, adalah apa yang terjadi selepas itu.

Pergaduhan Kuantum

Selepas Einstein dan Planck menjadi antara pemikir utama yang membina Fizik Kuantum, muncul nama-nama lain dalam bidang ini seperti Schroedinger, Dirac dan Heisenberg yang membina kerangka matematik tersebut dengan lebih mendalam.

Einstein tidak menyukai perkara tersebut. Bagi Einstein, matematik seharusnya hadir sebagai penerangan terhadap perkara fizikal yang sedang berlaku.

Namun kehadiran Revolusi Kuantum pada awal abad ke 20 ternyata melawan ideologi Einstein. Bagi kebanyakan saintis lain pula seperti Dirac dan Feynmann, matematik ini amat berguna bagi mereka dalan menerangkan banyak benda bagi objek-objek dalam skala kecil – objek dalam skala kuantum.

Dari ketidakpuasan hati Einstein inilah beliau mula menentang Teori Kuantum – kerana bagi Einstein setiap matematik perlu dijustifikasikan. Pada waktu tersebut, salah satu justifikasi paling tepat yang mampu dibuat oleh saintis hadir daripada idea Max Born : Fizik Kuantum ini hadir sebagai gambaran kebarangkalian.

Einstein tidak suka kebarangkalian. Bagi Einstein, konsep dalam Measurement Problem – suatu keadaan itu akan bercampur selagi mana pemerhatian tidak dilakukan adalah amat janggal – adalah amat bertentangan dengan apa yang Einstein perjuangkan. Bayangkan. Kalau elektron boleh berada dalam keadaan spin up dan spin down, menurut Fizik Kuantum, selama mana kita tidak mencerap elektron tersebut, elektron tersebut akan terus berada dalam keadaan bercampur tersebut sehinggalah cerapan dilakukan. Dari sini juga terhasil kisah kucing yang terkenal: Kucing Schroedinger.

Dari sinilah lahirnya ungkapan Einstein bahawa

“Aku ingin percaya bahawa bulan tetap berada di atas sana walaupun ketika aku tidak melihatnya.” Tidak logik bahawa akan wujud keadaan “bulan itu wujud dan tidak wujud serentak”.

Ini bukan aliran sufi yang ingin menerangkan keberwujudan objek, ini sains!

Maka Einstein mula menyerang Fizik Kuantum bertali arus. Dalam Konferens Solvey, Einstein “bergaduh besar” dengan si Neils Bohr, sehingga Debat Bohr-Einstein mencorakkan pemikiran saintis pada zaman mereka. Siapa yg percaya bahawa Einstein betul, dikategorikan sebagai Realist, manakala yang berpihak pada Bohr, dipanggil anti-realist.

Einstein terus menerus menyerang, dan salah satu serangan yang kekal sampai hari ini, pastinya serangan paling terkenal, hadir daripada gabungan Einstein, Podolsky dan Rosen (EPR paradoks).

Kebergusutan Kuantum (Quantum Entanglement) – Asas Teleportasi?

Dalam paradoks ini, Einstein ingin membuktikan bahawa Fizik Kuantum tidak masuk akal, kerana akan berlakunya proses pemindahan maklumat dengan kelajuan melebihi cahaya (Faster Than Light Tramsmission). Sebelumnya, dalam Teori Kenisbian (Relativity Theory), Einstein telah meletakkan had kepada apa-apa kelajuan: halaju cahaya. Objek tidak boleh bergerak lebih laju dari cahaya, atau sekiranya objek itu bergerak lebih laju dari cahaya, ia akan memecahkan prinsip kesan-akibat (causality).

Maka, Einstein dan rakannya memulakan serangan mereka. Terdapat suatu kes dalam Fizik Kuantum, yang diberi nama Kebergusutan Kuantum (Quantum Entanglement). Kebergusutan ini terhasil apabila pasangan objek pada awalnya bergusut bersama (entangled together).

Mengambil contoh mudah dua elektron yang bergusut bersama. Elektron, seperti yg kita terangkan tadi, mempunyai sifat kuantum yg dikenali sebagai Spin. Spin ini ada dua keadaan, spin atas dan spin bawah.

Perkara yang menarik bagi objek yang bergusut ini adalah, apabila pasangan objek bergusut, satu objek akan memiliki satu sifat, manakala objek lain akan memiliki sifat sebaliknya. Maksudnya di sini, apabila satu elektron itu kita cerap sebagai memiliki spin atas, satu lagi elektron akan memiliki spin bawah.

Menurut Einstein, perkara ini adalah ganjil. Bayangkan sepasang objek digusutkan bersama – sepasang elektron misalnya. Kemudian, satu elektron kita bawak ke hujung alam, dan satu lagi elektron kita bawa ke hujung alam yang bertentangan.

Sekarang, sebelum kita mencerap, kita perlu ingat beberapa perkara.

– Kedua-dua objek tersebut bergusut antara satu sama lain.– Sewaktu mereka sedang bergusut, mereka sedang berada dalam keadaan superposition (seperti yang dijelaskan tadi), mereka dalam keadaan atas dan bawah secara serentak.– Sewaktu kita mencerap, akan berlaku apa yang dipanggil sebagai keruntuhan fungsi gelombang (wave function collapse) yang akan menjadikan elektron tersebut dari dua keadaan bercampur (superposition state) menjadi hanya satu keadaan : sama ada atas dan bawah.

Menurut Einstein, benda ini ganjil kerana informasi yang kita dapat adalah serta merta (instantaneous), sedangkan had kepada kelajuan objek di alam semesta adalah halaju cahaya. Maksudnya kalau satu cerapan kita dapat elektron tersebut adalah atas, maka cerapan lain kita akan tahu serta merta bahawa ia adalah bawah.

Menurut Einstein, perkara ini adalah ganjil, dan Einstein menggelarkan fenomena ini

“Spooky Action at a Distance”

Fenomena ini lebih tepatnya dikenali sebagai Quantum Entanglement (Kebergusutan Kuantum).

Walaupun Einstein menyerang hebat Fizik Kuantum, keberhasilan yang lahir akibat Fizik Kuantum adalah amat banyak. Maka sesetengah ahli Fizik seperti Bohr dan Feynmann mengambil jalan mudah – shut up and calculate.

Sehingga ke hari ini pun, saintis seperti Gerard t’ Hooft berpendapat bahawa matematik Fizik Kuantum ini amat berguna, it is a useful tool, as how he says it.

Adakah Fizik Kuantum akan Berjaya Dirungkai?

Kembali kepada Einstein, sehingga ke hari kematiannya, Einstein percaya dan yakin bahawa Fizik Kuantum tidak lengkap. Ya, ia berguna, namun ia belum lagi menyeluruh. Einstein merupakan antara tokoh pelopor bagi Teori Hidden Variable, salah satu cara saintis untuk bagitahu bahawa teori bagi Fizik Kuantum belum cukup sempurna, we need something else.

Selang beberapa era selepas Einstein, John Bell hadir. John Bell telahpun melahirkan apa yg disebut sebagai Bell’s Inequality Theorem – satu formulasi matematik.

Bergantung kepada cara bagaimana anda ingin melihatnya, ada sesetengah saintis melihat Bell’s Theorem sebagai kemenangan kepada Bohr dan geng anti realist – Fizik Kuantum memang tak sama dengan Fizik Klasikal. Ada juga yg berpandangan sebaliknya, Einstein mungkin betul mengenai hidden variable, namun hidden variable tersebut bukanlah dalam bentuk hidden variable yang lokal, sebaliknya tak lokal (non-local hidden variable).

Hasil kerja Einstein et al. dan John Bell ini telahpun membenarkan kita pada hari ini untuk mula berjinak-jinak dengan apa yang dipanggil sebagai Quantum Teleportation. Ingat elektron yang berada dalam dua keadaan serentak tadi? Dalam Teori Informasi Kuantum (Quantum Information Theory), objek seperti elektron ini benar-benar wujud. Namanya adalah Qubit, short for Quantum Bit.

Kalau kita rujuk kepada bit biasa dalam komputer, kita akan ada dua keadaan (two state) iaitu 0 dan 1 (binary). Bagi Qubit pula, ia mampu wujud dalam 3 keadaan, iaitu 0 dan 1 (binary state) dan juga campuran antara 0 dan 1 (superposition state). Maka 2 Qubit dalam keadaan campuran ini adalah model yang amat sesuai sebagai model EPR, dan saintis telah berkali-kali mengkaji dan merumuskan bahawa Fenomena Kebergusutan ini benar-benar berlaku dan bukan sekadar teori, dan ia sedang merevolusikan teknologi komunikasi.

Panjang lagi sebenarnya perjalanan dalam penerokaan sejarah fizik kuantum sebenarnya, dan kerana semua perkara inilah sebenarnya ada sesetengah ahli falsafah yang berpandangan bahawa pemahaman dalan fizik kuantum akan membawa kepada pemahaman baru dalam penafsiran alam.

“To understand reality, you need to understand Quantum Physics”

But then, Richard Feynmann and Neils Bohr famously said,

“I believe nobody ever truly understand Quantum Physics”

Oleh : Muhammad Eilham

Rujukan dan bacaan sambungan:

A. Einstein, B. Podolsky, and N. Rosen, “Can quantum-mechanical description of physical reality be considered complete?” Phys. Rev. 47 777 (1935).

Bell, J. S. (1966). “On the problem of hidden variables in quantum mechanics”. Rev. Mod. Phys. 38 (3): 447–452.

D. Bouwmeester, J.-W. Pan, K. Mattle, M. Eibl, H. Weinfurter, A. Zeilinger, “Experimental Quantum Teleportation”, Nature 390, 6660, 575-579 (1997).

Ji-Gang Ren et al. “Ground-to-satellite quantum teleportation”, arxiv:1707.00934


“Mama Cakap Kalau Saya Rakam Belajar Sejam, Ramai Nak Tengok”. Dapat Ratusan Ribu Tontonan.

Ketika ramai kanak – kanak yang mahu merakam diri mereka menyanyi, menari dan main game untuk dimuat naik ke Youtube, seorang anak darjah 5 disuruh emaknya untuk memuat naik video dirinya belajar selama satu jam.

Maka anak itu pun berbuat demikian, dia menekan kamera, belajar satu jam, dan kemudian memuat naik video tersebut dengan tajuk ‘belajar berterusan selama hampir satu jam’.

Penerangan tajuk tersebut berbunyi:

“Mama saya fikir saya kelihatan paling baik sewaktu belajar, dan dia fikir saya patut kongsikan video tersebut.

Kalau dia salah dan anda bencikan video ini, tolong jangan dislike tapi komen bahawa anda sukakan video saya yang lain”

Tapi siapa sangka, video yang begitu ringkas dan tidak berciri tular ini kemudian meletup naik dengan memperoleh hampir 300 ribu tontonan (pada waktu artikel ini ditulis)!

Rata – rata komen memuji video tersebut yang begitu ‘ikhlas dan suci’, serta amat jarang ditemui di sebalik trend video – video prank dan hiburan.

Komen – komen yang begitu positif pula menggalakkannya agar memuat naik video belajar yang lebih panjang. Ada yang menggesa agar cabaran belajar #studychallenge ini ditularkan.

Anak tersebut ternyata merupakan seorang Youtuber baru yang terpengaruh dengan trend semasa laman tersebut. Maka dia pun membuat saluran Youtube baru dan membuat rakaman cabaran – cabaran tular seperti ‘trickshot harian’, ‘April fool’, dan ‘cabaran flip’.

Tetapi jumlah tontonan dan subscriber selama 2 bulan penghasilan tidak begitu memberangsangkan, iyalah, sesuai lah dengan penghasilan video yang amateur oleh seorang budak sekolah.

Tetapi kemudian emaknya ternyata bijak apabila menyedari hobi anaknya ini dan menyuruhnya memuat naik video dirinya belajar, dengan menjanjikan tontonan yang tinggi.

Ternyata strategi tersebut berhasil! Semoga trend memuat naik video belajar ini menjadi tular dan disambut oleh kanak – kanak di Malaysia pula.


Googolplex, Nombor yang Sangat – sangat, sangat Besar

Tahukah anda ‘Google’ sebenarnya adalah nama yang diperoleh daripada ejaan yang salah? Asalnya nama yang dicadangkan adalah ‘googolplex’ yang kemudian dipendekkan kepada ‘googol’. Tapi kemudian pengasas awal laman web tersebut tersilap eja dan akhirnya menjadi ‘Google’.

Agak ironi juga pangkalan data carian maklumat terbesar yang kita gunakan untuk peroleh info dan fakta rupa – rupanya tersalah eja pada namanya sendiri.

Tapi, ‘googol’ ini apa sebenarnya?

Googol dan GoogolPlex

Mungkin ramai yang mengetahui bahawa nama ‘googol’ dan ‘googolplex’ ini merujuk kepada satu nombor yang sangat besar. Jika ditanya orang “apa nombor paling besar yang kamu tahu”, berkemungkinan dua nama ini akan disebut.

Googol, Googolplex dan satu lagi abangnya, Googolplexian adalah nombor – nombor terbesar yang diberi nama (yang wujud dalam kamus).

Nama Googol dicipta asalnya sebagai satu cara untuk menyemai rasa minat kanak – kanak terhadap nombor – nombor besar.

Ahli matematik Edward Kasner (gambar) membawa dua anak saudaranya Milton dan Edwin Sirotta, berjalan – jalan di New Jersey. Beliau kemudian menanyakan Edwin, yang ketika itu berusia 8 tahun, apa agaknya nama yang ingin diberikan kepada satu nombor yang sangat – sangat besar.

Edwin kemudian menjawab ‘googol’. Dari mana Edwin peroleh nama ini tak diketahui (tapi kanak – kanak memang kreatif bab ini), tapi kemudian Kasner memberi definisi googol sebagai 10100 (sepuluh kuasa seratus), atau nombor satu diikuti oleh seratus kosong.

Tapi Milton pula tak puas hati. Dia juga mengusulkan satu nombor yang lebih besar, googolplex. Nombor ini, menurut Milton, adalah nombor 1 diikuti oleh sebanyak mungkin nombor kosong yang boleh ditulis sehingga kamu penat.

Walaupun idea ini comel, Kasner merasakan satu definisi teknikal diperlukan. Jika diambil definisi anak saudaranya itu, ia membuka kemungkinan bahawa siapa – siapa saja boleh menjadi ahli matematik yang lebih hebat daripada Einstein dengan hanya mampu menahan menulis lebih lama nombor kosong.

Maka Kasner membuat keputusan bahawa googolplex sepatutnya membawa maksud 10googol (sepuluh kuasa googol), atau 1 diikuti oleh 1 googol kosong atau dengan kata lain 10^10^100.

Nombor ini sangat – sangat – sangat besar. Carl Sagan pernah mengatakan bahawa mustahil untuk kita menulis semua nombor kosong dalam googleplex, kerana alam semesta kita tak mampu memuatkannya.

Sebagai perbandingan, dalam dunia sebenar, tiada nilai yang mencapai satu googol (10100) . Contohnya jumlah sel dalam badan manusia adalah lebih kurang 37.2 trillion (3.72*1013 ), jumlah atom dalam badan manusia lebih kurang 7*1027 , manakala jumlah atom dalam seluruh alam semesta pula dianggarkan sebagai 1080 . Googol lebih besar daripada nombor atom di alam semesta sebanyak 20 kosong.

Namun lebih, besar daripada itu, adalah Googolplexian, iaitu nombor satu diikuti oleh kosong sebanyak satu googolplex. Ini adalah nombor terbesar yang pernah dinamakan. Manusia tak mampu membayangkan nombor sebesar itu.

Adakah Nombor yang Lebih Besar Daripada Googolplexian?

Jawapannya, ya, memang ada, dan memang pasti akan ada nombor yang lebih lebih besar. Sebab apa saja nombor yang kita datangkan, kita hanya perlu tambah satu pada nombor tersebut untuk datangkan nombor yang lebih besar.

Googolplexian hanyalah nombor yang paling besar yang dinamakan.

Namun begitu, terdapat nombor lain yang sangat – sangat sangat besar yang membuatkan googolplexian kelihatan seperti nombor kosong berbanding nombor – nombor ini.

Antaranya adalah nombor mega gergasi Graham’s Number yang terlampau besar sehingga tak dapat dipersembahkan pun notasinya secara normal. Ia memerlukan notasi baru Knuth’s up-arrow notation untuk menerangkannya.

Lebih – lebih besar lagi daripada Graham’s Number adalah nombor TREE (3) yang terlampau besar sehingga Graham’s Number kelihatan seperti habuk berbandingnya. Ia terlampau besar sehingga tidak dapat dipamerkan oleh simbol matematik.

Namun nombor – nombor tersebut bukanlah dibuat saja – saja. Sudah pasti anda boleh mendatangkan nombor yang lebih besar dengan mendarabkan TREE(3) dengan dua. Tapi apa yang menarik berkenaan nombor – nombor tersebut adalah mereka bermakna.

Maksudnya, nombor – nombor tersebut mempunyai aplikasi dalam matematik, ia bermakna, dan ia telah dibuktikan sebagai bukan infiniti.

Dan sudah pasti, nombor – nombor tersebut langsung, langsung tidak dapat mendekati konsep infiniti.


Ucapan Sains tentang Dadah yang Menyentuh Hati Ini Menang Pertandingan Famelab Malaysia 2019

Syarahan pendek sains tentang ketagihan dadah telah dipilih sebagai pemenang pertandingan Famelab Malaysia 2019 baru – baru ini.

Pegawai perubatan psikiatri dari sebuah hospital kerajaan, Mohd. Hazreen Abdul Rashid menceritakan mengenai pengalaman beliau mengendalikan pesakit penagih serta menjelaskan ketagihan dadah daripada sudut sains.

Pembentangan beliau telah berjaya memikat hati juri yang menilai berpandukan faktor kandungan, kejelasan dan karisma.

Kemenangan Mohd. Hazreen, 32, sekali gus melayakkannya menerima hadiah wang tunai berjumlah RM3,000 selain berpeluang mewakili negara dalam pertandingan Famelab Antarabangsa pada 5 dan 6 Jun depan di Festival Sains Chelthenham di United Kingdom.

Pada tahun lepas, saintis Malaysia Dr Siti Khayriyyah Mohd Hanafiah telah membanggakan Malaysia apabila dipilih sebagai ‘jurucakap sains terbaik dunia’ setelah memenangi pertandingan Famelab peringkat Antarabangsa.

Famelab merupakan sebuah pertandingan sains komunikasi yang memerlukan peserta membuat persembahan berkaitan sains, teknologi, kejuruteraan dan matematik dalam masa tiga minit.

Pertandingan ini berjaya menarik minat seramai 63 pemohon dan seramai 12 orang tersenarai sebagai peserta akhir menerusi tiga tapisan di peringkat negeri yang berlangsung pada Februari hingga Mac lalu.

Famelab dianjurkan oleh MIGHT bersama British Councils serta mendapat sokongan daripada Kementerian Pendidikan Malaysia, Jabatan Pendidikan Tinggi dan pusat penyelidikan profesional, Euraxess.

“Saya memilih topik pengulangan ketagihan dadah kerana banyak tuduhan dan kecaman yang diterima oleh golongan ini kerana kembali menagih selepas pulih bertahun-tahun.

“Mereka dikatakan jahat dan lemah iman, tetapi masyarakat perlu tahu ia sebenarnya disebabkan oleh banyak faktor.“Servis pemulihan dadah adalah salah satunya. Ketagihan dadah ini berlainan mengikut jenis, jadi rawatannya juga berlainan,” katanya.


Kenapa Wikipedia Kata Kuda Ada Enam Kaki?

Cuba anda google soalan berikut:

“how many legs does a horse have”

Pasti anda terkejut dengan jawapan pertama yang anda jumpa yang diberikan oleh Wikipedia.

Seorang pengguna twitter pula menanyakan soalan yang sama kepada Google Assistant, dan mendapat jawapan yang sama.

Honestly……. still better than Bixby pic.twitter.com/25IAm7W1al

Jadi bagaimana Wikipedia boleh mendatangkan jawapan yang sememangnya benar – benar salah untuk soalan mudah ‘berapa banyak kaki kuda ada?’.

Adakah Wikipedia sudah digodam?

Ataupun adakah memang sebenarnya kuda miliki enam kaki dan kita yang memang keliru selama ini? Hidup kita selama ini adalah satu penipuan??

Kenapa Kuda Enam Kaki?

Sebenarnya, laman wiki tersebut bukanlah termasuk dalam artikel – artikel wikipedia yang biasa, sebaliknya ia adalah bahan rujukan tambahan bagi salah satu konsep penulisan artikel Wikipedia, iaitu keboleh pengesahan (verifiability).

Artikel tersebut tidak termasuk dalam polisi dan panduan Wikipedia yang memerlukan pembuktian, sumber, pengesahan dan lain – lain.

Sebaliknya, tujuan laman tersebut adalah untuk menunjukkan cara yang salah dalam membentangkan ‘fakta’.

Objektif utama laman tersebut adalah untuk menegaskan bahawa:

“Hanya dengan menyatakan kuda miliki 5 kaki tidak menjadikannya benar. Memanggil ekor kuda sebagai kaki tidak menjadikannya kaki”

Laman tersebut kemudian mengemukakan satu kisah antara Jack dengan kuda berkaki lima.

Jack dengan Kuda berkaki Lima

Pak cik saya pernah bertanya “Budak, kau nampak kuda tu”?

“Ya”

“Berapa banyak kaki kuda tu ada”

“Empat”

“Macam mana kalau pakcik kata ekor kuda itu juga adalah sebatang kaki”

“Uhhhh”

“Kalau pakcik panggil ekor kuda itu kaki, berapa banyak kaki kuda itu ada?”

“Lima?”

“Kamu ni tak belajar ya? Tak kisah nama apa kamu beri pada sesuatu, kuda tu tetap ada empat kaki“

Namun kemudian artikel itu menunjukkan, kalau kita mahu, kita boleh tambah, tambah kekusutan pada satu fakta sehingga ia jadi sangat merepek.

Mana ada, Kuda ada Enam Kaki!

Apa bukti kuda ada enam kaki?

Bukan, Kuda Ada Infiniti Kaki!

Apa … apa Benda Ni?

Artikel ini, sekali lagi adalah untuk kegunaan dan rujukan penyunting – penyunting Wikipedia, bukan untuk bacaan umum.

Dalam Wikipedia, sesiapa saja boleh menyunting dan membangkitkan apa saja topik, walaupun topik tersebut ternyata sudah jelas dan nyata tanpa keraguan, seperti berapa bilangan kaki kuda.

Dengan mengemukakan falasi – falasi logika yang pelbagai, seseorang boleh membuktikan waima 7 darab 13 bersamaan 28, seperti dalam video komedi yang popular ini:

Artikel kuda tersebut menyatakan antara sebab hal ini berlaku adalah lantaran ‘true – believer syndrome‘, di mana seseorang boleh terus mempercayai sesuatu perkara paranormal walaupun setelah dibuktikan berkali – kali ianya palsu.

Maka, golongan ‘fivelegism’ (mereka yang percaya kuda ada lima kaki), boleh berterusan mendebat golongan ‘fourlegism’ (mereka yang percaya kuda ada empat kaki), dengan menyatakan pandangan kuda berkaki empat itu hanyalah satu pendapat.

Apabila ini berlaku, dan terus berlaku, apa yang berlaku seterusnya adalah situasi yang dipanggil sebagai ‘memukul mayat kuda‘. Kuda itu telah lama mati, orang dah tak kisah dengannya, maka tinggalkan saja perdebatan tersebut.

Begitu juga, jika sememangnya ada artikel yang mengatakan ada kuda berkaki lima, maka semaklah sumber dan sebab mengapa ia ditulis demikian. Boleh jadi terdapat manipulasi genetik, atau pembedahan atau lain – lain.


Putih – Merah Jambu Atau Hijau – Kelabu? Warna Kasut Ini Cetus Perbalahan Netizen (Sekali lagi)

Warga internet sentiasa akan mencari – cari bahan yang boleh datangkan pergaduhan dan perdebatan.

Dahulu internet pernah diretakkan dengan fenomena warna baju yang diperdebatkan hampir sekalian wargamaya serata dunia, Yanny dan Laurel, dan soalan ‘berapa jawapan 6÷2(1+2) = ?’

Kini, timbul pula ilusi optik terbaru yang membuat kita menarik rambut keberangan. Apa warna kasut di bawah, putih – merah jambu atau hijau – kelabu?

Eh jap.

Gambar tular ini bukan baru! Ia dah digaduhkan sejak 2017 lagi! Siapa yang naikkan balik???

Dua Warna Berbeza

Pertama kali kita lihat gambar tersebut, sama ada berwarna pink putih atau hijau kelabu, kita mungkin menganggap tidak mungkin ada orang lain yang melihat warna yang berbeza dengan kita.

Tetapi kemudian kita tekan bahagian komen dan mendapati begitu ramai yang bukan saja mengatakan warna yang salah, tetapi mengatakan kita pula yang silap dan buta warna!

Maka inilah formula biasa yang kemudian menjadikan perkara seperti ini tular di internet. Apa – apa yang mencetus konflik dan perbalahan dengan ratusan juta pengguna internet yang lain.

Namun apa sebenarnya warna asal kasut ini?

Warna Asal Sememangnya Merah Jambu – Putih

Disebabkan fenomena ini sudah berlalu agak lama, maka sudah banyak tulisan yang mengupas kebenaran di sebalik gambar tersebut.

Warna asal model vans tersebut sememangnya adalah merah jambu dan putih. Model berwarna hijau dan kelabu tidak wujud.

you can literally go on the vans website and find this exact shoe ??? a teal & gray vans doesnt exist pic.twitter.com/loprfcNGBK

Gambar ini tular apabila seorang wanita bernama Nicole membelikan kasut tersebut untuk rakannya, dan kemudian meminta pandangan ibunya. Ibu Nicole kemudian menyatakan “Warna biru itu sesuai untuknya”.

Nicole kemudian berkelahi dengan ibunya kerana dia yakin warna yang dibelinya adalah putih – pink.

Gambar tersebut kemudian dimuat naik ke internet untuk mendapat kepastian, dan Walla – berlakulah Perang Internet ke – 4980.

Penjelasan Sains

Suatu lagi hal menarik tentang fenomena ini adalah golongan yang pada mulanya melihat warna hijau – kelabu, tetapi kemudian perlahan – lahan menyedari warna yang sebenar – iaitu merah jambu – putih.

Bevil Conway, seorang neurosaintis di National Eye Institute di Amerika Syarikat menjelaskan bahawa hal ini berlaku kerana otak manusia cuba untuk mengasingkan antara warna yang dihasilkan oleh sumber cahaya dengan warna yang dipantulkan oleh objek, lapor the Guardian.

“Sistem visual anda berterusan membetulkan warna imej yang dipancarkan di retina, untuk membuang pencemaran warna akibat bias spektral pada sumber cahaya”

“Warna langit adalah biru, tetapi semua yang anda perhatikan di bawah langit bukan biru. Ini kerana sistem visual anda begitu bagus dalam mengenal pasti bahagian cahaya mana yang anda perhatikan berasal daripada sumber cahaya, dan bahagian mana yang disebabkan permukaan objek. Kita hanya mengambil kira warna permukaan – iaitu bahagian cahaya yang menerangkan keadaan objek. Warna cahaya itu sendiri biasanya tidak bermakna”

Gambar yang dimanipulasi tersebut, jelas beliau, miliki banyak warna turquoise yang dipancarkan pada keseluruhan imej.

THE REAL SHOE IS PINK & WHITE OKAY??The second pic was with flash & darkened, so it looks teal & gray. (depends on what lighting ur in) pic.twitter.com/FlbO3OEEuC

“Setelah beberapa ketika, sistem penglihatan anda akan beradaptasi dengan warna turquoise tersebut dan mula menafsir warna tersebut sebagai warna sumber cahaya. Akhirnya anda akan membuang warna turquoise itu dan dapat melihat warna asal kasut itu semula“

Maka ringkasnya, kita lihat warna yang berbeza – beza adalah disebabkan pencahayaan. Lama – kelamaan otak kita akan dapat membezakan antara warna kasut asal, dengan warna sumber cahaya. Warna turquoise pelik itu kemudian akan ditolak daripada keseluruhan imej – lantas mengembalikan warna kasut tersebut kepada merah jambu.

Otak Kiri dan Otak Kanan?

Salah satu perkara yang turut tular adalah mengenai penjelasan ‘otak kiri dan otak kanan’ yang mengiringi gambar kasut tersebut.

Menurut penerangan tersebut, sekiranya kita didominasi ‘otak kanan’, kita akan melihat warna jambu – putih, sekiranya kita ber’otak kiri’ pula, kita akan melihat warna kelabu dan hijau.

Namun eksiklopedia Brittannica membongkarkan teori ‘otak kiri dan otak kanan’ itu sebagai mitos.

Kajian tentang hipotesis ‘otak kiri vs otak kanan’ ini menyimpulkan bahawa ‘data pengimejan neuron tidak memberikan bukti jelas sama ada terdapat perbezaan otak kiri dan otak kanan’.

Menurut laman web Psychology Today pula mitos otak kiri dan otak kanan ini begitu susah untuk dimatikan kerana ia begitu banyak dipopularkan oleh ‘pengamal kaunseling’ dan video – video motivasi.

Jika benar teori otak kiri dan otak kanan ini benar dalam menjelaskan fenomena warna kasut tersebut, maka bagaimana pula dengan mereka yang pada mulanya melihat warna kelabu – hijau, kemudian berubah menjadi warna merah jambu?

Adakah ini bermakna mereka berubah daripada berotak kiri kepada otak kanan?


Kenapa Ahli Matematik Terbaik Dunia Guna Kapur Tulis?

Ketika dunia pendidikan seluruh dunia sedang berkembang maju dengan munculnya aplikasi – aplikasi canggih seperti papan putih pintar, permainan dalam kelas interaktif, alat bantu mengajar futuristik, satu perkara masih tidak berubah dari dulu sampai sekarang.

Ahli – ahli matematik terbaik di Universiti seluruh dunia masih menggunakan kapur tulis untuk mengajar.

Kapur tulis, ciptaan ‘kuno’ zaman dahulu yang memerlukan seorang penulis untuk mengotorkan tangannya, menahan bunyi ‘skreet, skreet’ setiap kali kapur digesel pada permukaan papan hitam, dan menanggung bersin berkali – kali apabila habuk kapur masuk ke hidung tu, mungkin semakin ramai yang tidak mengenalinya.

Kita sangkakan teknologi usang ini akan hilang dengan cepat sebaik saja papan hitam diganti dengan papan putih, dan pen marker mula menjadi popular di sekolah – sekolah.

Tetapi nampaknya, entah mengapa, golongan cendekiawan tahap tertinggi di dunia akademik masih enggan berganjak daripada relik alat bantu mengajar tua tersebut.

Kapur Lagenda Dambaan Ahli Matematik

Persoalan ini diteroka oleh video hasilan saluran Great Big Story dengan tajuk ‘Mengapa Ahli Matematik Terbaik Dunia Mengumpul Kapur Tulis’.

Rupanya, terdapat satu lagenda tentang suatu kapur tulis impian:

“Kapur itu begitu berkuasa sehingga ia mampu membuatkan matematik menyelesaikan dirinya sendiri. Kapur yang sangat hebat sehinggakan tiada pembuktian matematik salah boleh ditulis apabila seseorang memegangnya. Setelah pencarian yang begitu lama, akhirnya kapur tersebut ditemui”

Namun, bukan kapur biasa – biasa yang begitu didambakan oleh ahli – ahli matematik ini. Mereka tidak mahukan kapur lain, kecuali kapur istimewa yang datang dari Jepun, bernama Hagoromo.

Hagoromo dianggap sebagai Rolls Royce kapur tulis.

Mereka kata kapur ini tidak boleh patah. Mereka kata kapur ini saja yang tidak berhabuk. Mereka kata kapur ini berkilau apabila ditulis di papan hitam.

Mula – mula ramai yang tidak percaya terhadap kehebatan kapur ini. Mereka adalah pembenci kapur (ya lah, kotor, berbunyi, senang patah, susah baca) Namun apabila mereka mencuba Hagoromo, mereka bertukar arah.

Kapur lagenda tersebut begitu licin apabila ditulis, ia keras, ia tahan lama, ia mudah dipadam. Kapur tersebut mampu bertahan pada pada hitam selama empat sesi kuliah.

“Matematik adalah seperti kerja seni. Anda memerlukan kemahiran seni tahap tinggi untuk memberikan kuliah yang indah pada papan hitam. Ahli matematik menghormati perkara ini, maka mereka menghendaki alatan yang terbaik untuknya”

Tamatnya Riwayat Hagoromo

Walaubagaimanapun, kapur lagenda buatan Jepun tersebut tidak bertahan selamanya.

Setelah beroperasi selama 82 tahun, syarikat pembuatan alat tulis tersebut akhirnya menutup bisnesnya.

Terdapat banyak sebab, jatuhnya permintaan terhadap kapur, peralihan daripada papan hitam kepada papan putih, dan keadaan kesihatan presiden Hagoromo yang terakhir yang semakin teruk.

Mendengar berita tentang penutupan syarikat kapur yang mereka cintai, ramai ahli matematik yang kemudian membeli borong kapur Hagoromo tersebut.

“Saya membeli berkotak – kotak Hagoromo. Saya siap membuat kira – kira untuk pastikan bekalan kapur saya boleh bertahan 15 tahun”

Ada syarikat Korea yang kemudian membeli formula pembuatan kapur tersebut, namun ramai yang mengatakan ia tak terasa sama dengan kapur yang asal.


Video Tapak Sulaiman Berjalan Ini Sungguh Mengerikan

Siapa tahu bagaimana tapak Sulaiman bergerak? Rasanya mungkin ramai yang menganggap haiwan laut tersebut cuma bergerak bila dipukul ombak. Iyalah, tengok bentuknya pun macam sukar untuk bergerak – gerak.

Namun sebuah video tular baru – baru ini apabila ia menunjukkan bagaimana tapak sulaiman bergerak, dan ia sememangnya tidak dijangka, dan mengerikan lain macam.

Komen – komen oleh netizen jelas menggambarkan kekaguman dan rasa terkejut mereka terhadap fenomena ini.

“Tak sangka saya tak pernah tengok tapak sulaiman bergerak sebelum ini”

“Nampak cool dan menakutkan pada masa yang sama!”

“Ayah, kenapa kulit pisang ini bergerak?”

“Nampak macam isteri saya”

“Nampaknya bertambah lagi senarai makhluk yang menakutkan saya”

Kenapa Macam Ini?

Ringkasnya, tapak sulaiman sebenarnya bukanlah makhluk pegun tidak bergerak macam yang kita selalu bayangkan. Mereka mungkin kelihatan statik, tetapi sesetengah spesis boleh bergerak laju (laju, menurut piawai tapak sulaiman).

Tapak sulaiman sunflower dewasa, contohnya, boleh bergerak selaju 1 meter dalam satu minit, menggunakan 15000 kaki tiub mereka di bahagian bawah tubuh. Spesis lain, bagaimanapun ada yang cuma bergerak selaju 15 sentimeter seminit.

Kaki tiub tapak sulaiman nampak seperti tiub penyedut, tapi tapak sulaiman tersebut sebenarnya mencengkam permukaan lantai menggunakan bahan kimia pelekat. Kaki tiub itu bergerak seperti ombak, dengan satu bahagian tangannya melekat menggunakan bahan kimia, manakala tangan lain melepaskan cengkamannya dari permukaan (juga menggunakan bahan kimia).

Namun tapak sulaiman sebenarnya tidak sepatutnya bergerak di daratan. Ia bernafas dengan menyedut oksigen daripada air laut, dan akan segera lemas apabila dilepaskan daripada air.

Jika anda risau tentang tapak sulaiman dalam video tersebut, anda boleh melepas nafas lega kerana orang yang merakam video kemudian meletakkan kembali si patrick balik ke lautan.


Ini Fizik Beyblade Kita Boleh Ajar Anak Kita

Beyblade
merupakan salah satu permainan objek berputar yang popular sewaktu penulis
masih kecil. Dengan adanya manga dan anime yang tersendiri “Beyblade” (atau Bakuten
Sh?to Beibur?do) menjadi trend kegilaan
kanak-kanak pada zaman 2000 – 2005, di samping permainan lain berasaskan anime
seperti Crush Gear dan Yoyo.

Kini, fenomena Beyblade kembali lagi. Ditambah pula dengan anime terbaru “Beyblade Burst” (Beibur?do B?suto), kini kelihatan kanak-kanak mula berkumpul untuk bermain permainan penuh nostalgia ini.

Permainan Beyblade sebenarnya mudah. Permainan ini boleh dimainkan oleh 2 orang atau lebih. Syaratnya, kesemua pemain perlu mempunyai beyblade mereka yang tersendiri. Cara permainannya mudah. Perlu ada pemain, dan perlu ada tempat untuk bermain (dipanggil Beystadium). Antara objektif utama permainan beyblade ni adalah:

Dengar macam menarik bukan? Ini merupakan pertandingan Beyblade yang dianjurkan oleh komuniti Beyblade di New York, Amerika Syarikat. Kita boleh tengok macam-macam ragam manusia dan beyblade kesayangan mereka, ada yang berhenti berpusing, ada yang terkeluar gelanggang, dan ada juga yang pecah dan musnah!

Meskipun kedua-dua permainan ini nampak mudah, tapi jangan terkejut kerana untuk menerangkan konsep Fizik dalam permainan ni, kita perlu menjengah kepada konsep Fizik dan Matematik yang agak advance.

Jadi, memandangkan permainan ini sekarang menjadi fenomena yang mampu membuat anak – anak kita meninggalkan gajet untuk keluar bermain bersama rakan – rakan, mengapa tidak kita ambil peluang ini untuk terap juga kecintaan mereka kepada sains?

Berikut adalah beberapa persoalan berkaitan konsep fizik yang boleh diterangkan kepada anak – anak seputar permainan gasing popular mereka.

Bagaimana Gasing Tersebut peroleh Tenaga Untuk Berputar?

Ini adalah soalan paling asas. Untuk menjawab persoalan ini, kita boleh kemukakan hukum termodinamik pertama:

Menurut Hukum Termodinamik Pertama (First Law of Thermodynamics), tenaga tidak boleh dicipta dan dimusnahkan, sebaliknya ia hanya boleh berubah bentuk.

Hal ini juga turut dipanggil sebagai hukum keabadian tenaga.

Maka, apabila kita lihat proses sewaktu nak main Beyblade ni, kita akan dapati bahawa Beyblade ini akan diputar dengan cara menarik tali (Winder) dari pelancar (Shooter).

Sewaktu proses ini berlaku, tenaga akan ditukarkan dari tenaga pergerakan (Kinetic Energy) tangan kita kepada geseran antara tali dan pelancar sebelum tenaga tersebut dipindahkan kepada Beyblade kita.

Benda yang sama juga kita boleh lihat bagi situasi gasing tradisional. Dengan gasing tersebut diikat dengan tali, proses sewaktu membaling atau menarik tali tersebut menyaksikan tenaga berubah dari tenaga tangan kita bertukar ke tenaga pergerakan gasing.

Mana Lagi Bagus, Gasing Berat ke Gasing Ringan?

Kalau kita nak ada Beyblade yang tahan berpusing lama, beyblade mana yang kita perlu pilih? Beyblade yang ringan ke, atau beyblade yang berat?

Jawapannya: Beyblade yang berat.

Kenapa? Kerana menurut hukum fizik semakin besar berat sesuatu objek, semakin tinggi inertia objek tersebut.

Ini merupakan Hukum Newton Pertama (Newton’s First Law), di mana objek yang sedang pegun (tidak bergerak) akan kekal dalam keadaan pegun, tapi objek yang bergerak akan ingin terus bergerak.

Mana lebih susah untuk dihentikan? Kereta kancil yang bergerak 80 km/j atau lori yang bergerak 80 km/j? Jawapannya sudah tentu lori yang lebih susah dihentikan kerana inersia lori lebih besar daripada kancil.

Maka, dengan prinsip yang sama, beyblade yang lebih berat akan miliki daya kebolehan yang lebih tinggi untuk kekal pada keadaan berputar. Anda perlu usaha lebih kuat sikit untuk hentikan putaran beyblade yang berat.

Selalunya, orang akan menambah berat beyblade dengan meletakkan besi yang lebih berat di bahagian tengah Beyblade mereka.

Mana Lagi Bagus, Gasing Tinggi ke Gasing Rendah?

Selain dari berat, satu lagi faktor yang perlu diambil kira sekiranya kita ingin gasing kita dinobat juara beyblade adalah dengan menjadikan beyblade kita lebih rendah.

Dengan menjadikan beyblade kita lebih rendah, pusat jisim (centre of mass) bagi beyblade kita akan menjadi lebih rendah, dan hal ini akan menjadikan bey kita lebih stabil.

Analogi yang sama juga boleh dibuat bagi pemandu kereta lumba F1, di mana untuk memastikan mereka mampu mengawal jentera mereka dengan stabil, kereta lumba perlu dibuat dengan pusat jisim yang amat rendah.

Agak – agaknya, antara gasing A dan gasing B, gasing yang manakah yang akan tahan lebih lama?

Mana Lagi Bagus, Bahagian Bawah Gasing yang Tajam Atau Tumpul Sikit?

Kalau kita lihat pada gasing, suatu yang kita akan perasan adalah biasanya reka bentuk bahagian bawahnya (paku gasing) biasanya tajam.

Mengapa begitu?

Sebenarnya, bahagian paku yang tajam adalah untuk mengurangkan geseran dengan tanah. Seperti yang kita tahu, salah satu penyebab kenapa gasing dan bey berhenti adalah kerana geseran.

Semakin kecil luas permukaan paksi gasing, semakin sikit sentuhannya dengan tanah, maka semakin sikit geseran.

Maka, kita nak bahagian paku tersebut setajam yang boleh (tapi kena hati – hati, jangan sampai cedera).

Kenapa Gasing Meliang Liuk Sewaktu Berputar?

Suatu perkara yang menarik tentang fenomena putaran gasing adalah sewaktu gasing tersebut berputar pada paksinya, tubuh gasing tersebut juga turut ‘berputar meliang liuk’.

Alah, macam dalam filem Inception, sewaktu gasing tersebut hampir jatuh, ia berputar meliang liuk seperti tidak stabil.

Fenomena ini dipanggil sebagai liukan (precession). Gambaran mudah bagi proses liukan ni terjadi adalah seperti berikut:

Katakan kita baling gasing @ bey kita ke lantai, dan gasing kita berada dalam keadaan lurus tegak, berputar secara sempurna. Lama kelamaan, revolusi putaran gasing kita akan melemah akibat dari rintangan angin serta geseran tanah.

Apabila gasing kita mula menjadi perlahan, graviti akan mula memain peranan dan menarik gasing kita ke bawah. Daya tarikan graviti ini akan menghasilkan tork, dan interaksi antara tork dan momentum sudutan akan menghasilkan liukan.

Penutup

Itulah sedikit sebanyak konsep fizik yang kita boleh ajarkan anak – anak kita sementelah fenomena beyblade yang hangat ini (dekat masjid pun main, aduhai).

Sebenarnya, topik ini sememangnya agak mendalam dan kompleks. Tapi cukup dulu untuk semarakkan rasa suka anak – anak pada sains.

Oleh: Muhammad Eilham, pensyarah Fizik


Saintis Buktikan Teknologi Lagenda Pemurnian Emas Muslim Afrika

Antara lagenda terkenal tentang Afrika pada zaman pertengahan adalah kisah tentang emas Afrika yang miliki kemurnian (purity) yang sangat menakjubkan. Emas ini diburu oleh ramai orang dan ia digunakan untuk disadur pada duit dan barang – barang mewah seperti barang kemas, tekstil dan relik agama.

Afrika ketika itu sudahpun menerima Islam (seawal abad ke 7 masihi) dan berkembang pesat seiring dengan berkembangnya perdagangan dan kuasa empayar Islam. Antara barang dagangan utama adalah emas.

Kisah yang paling terkenal yang mungkin kita pernah dengar adalah mengenai Mansa Musa, seorang maharaja Mali beragama Islam yang menjadi manusia terkaya dunia lantaran menguasai lombong pemprosesan emas, di samping memiliki teknik pemprosesan emas istimewa untuk memperoleh kemurnian yang tinggi.

Tapi ramai sejawaran moden yang menolak kisah emas kemurnian tinggi ini kerana dianggap sebagai kisah yang digembar – gemburkan.

Iya lah, dalam lagenda manusia ada banyak kisah mitos tentang bandar yang diperbuat daripada emas, jalan raya yang disadur emas, maka sejarawan tidak lah begitu mudah menerima cerita yang lebih kurang sama tentang dinar emas tulen Afrika ini.

Namun sekumpulan saintis dan ahli arkeologi kemudian menemui periuk pelebur logam dan acuan duit di Tadmekka, Mali yang digunakan untuk memurnikan emas pada abad ke 10 dan 11 masihi.

Dalam kertas kajian bertajuk ‘Refining gold with glass – an early Islamic technology at Tadmekka, Mali‘, kumpulan saintis tersebut telah mereplikasi teknik unik pemprosesan emas Muslim Afrika itu dan mendapati ia sememangnya berkesan.

Teknik yang pertama kali dibuat dalam sejarah tersebut melibatkan pemanasan campuran emas, pasir dan kaca pada suhu yang tinggi dan mengasingkan emas tersebut dari kontaminasi mineral.

Orang Afrika pada Zaman Pertengahan sangat kompleks dengan penggunaan bahan mereka. Teknik mereka menapis bahan mentah dengan kaca lebur tidak pernah dilihat sebelum ini. Ia unik dalam rekod Arkeologi.

Peradaban Afrika Barat sebelum ini tidak menggunakan emas sebagai matawang mereka sehinggalah mereka bertemu dengan pedagang Arab. Apabila mereka sedar betapa rakan dagangan mereka menghargai emas, mereka yang sebelum ini mereka cuma gunakan sebagai bahan hiasan, langsung memanfaatkan lombong emas di kawasan mereka.

Dengan teknik khas mereka, mereka kemudian berjaya menghasilkan emas kemurnian tinggi yang tidak mampu ditandingi oleh peradaban sezaman.

Teknik yang sama hanya dapat dikesan hampir seribu tahun kemudian melalui rekod di Australia sekitar tahun 1900.

Nampaknya, orang Tadmekka mampu untuk menghasilkan emas dengan kemurnian lebih tinggi berbanding peradaban lain yang telah menggunakannya berabad – abad.

Penemuan ini membuktikan bahawa proses pemurnian emas di Tadmekka yang dianggap mitos sememangnya benar, dan mengubah cara pandang kita terhadap peradaban Muslim Afrika.

Antara punca yang kemudian menyebabkan kejatuhan peradaban di benua tersebut, sudah pasti, adalah penjajahan British yang mencuri pelbagai harta kekayaan orang Afrika.

Harta Kekayaan Barat Dibina Daripada Eksploitasi Afrika


Ini Penjelasan Mengapa Facebook Laksanakan Sistem Top Fan

Pada pertengahan tahun 2018 Facebook mula memperkenalkan lencana top fan bagi mengiktiraf wargamaya yang aktif berinteraksi di sesebuah page / laman.

Dan lencana top fan ini semakin jelas kelihatan dan ‘diburu’ oleh wargamaya bermula awal tahun 2019. Kalau perasan, sebelum ini lencana top fan menggunakan simbol bintang, dan kini telah dikemaskini kepada simbol permata.

Jadi, apa istimewanya lencana top fan ini kepada wargamaya?

Mengapa sesetengah wargamaya sanggup berinteraksi lebih di laman FB (walaupun kadang kala komentar yang diberikan tidak relevan dengan post atau sekadar meme menagih simpati admin untuk memberikan top fan) semata-mata untuk mendapatkan lencana top fan?

Dan paling penting, bagaimana hendak mendapatkan top fan di laman Facebook kegemaran anda?

Psikologi di sebalik lencana Top Fan.

Menurut Nir Eyal, penulis buku ‘Hooked: How to Build Habit-Forming Products’ dan pakar pemasaran media sosial, wargamaya kerap bermain Facebook, Twitter, Instagram, PUBG, DOTA atau melayari YouTube kerana produk-produk ini telah membentuk habit atau kebiasaan wargamaya untuk kerap kali dan berterusan menggunakan produk-produk tersebut.

Atau dalam bahasa mudah, mereka telah terpaut kepada mata kail. Hooked. Empat elemen penting dalam ‘hooked’ ialah Trigger, Action, Rewards dan Investment.

Dalam konteks lencana top fan di Facebook, trigger berlaku apabila kita melihat orang lain mendapat lencana top fan di page kegemaran kita, kemudian kita pun tertanya-tanya:

“Eh? Kenapa dia dapat lencana top fan, kenapa aku tak dapat?”

Lencana top fan yang dipaparkan itu membentuk trigger luaran, kemudian trigger luaran mencetuskan trigger dalaman berbentuk emosi dan perasaan.

Kita dapat rasakan seolah-olah dengan adanya lencana top fan menjadikan kita lebih tinggi taraf berbanding wargamaya lain dalam laman tersebut, kita rasa diiktiraf, dihargai serta wujud seakan perasaan berpunya kepada laman yang memberikan kita lencana top fan.

Kemudian, kita mula melakukan tindakan bagi mendapatkan lencana top fan seperti berinteraksi lebih kerap di laman tersebut, memberi komentar menggunakan meme atau gif menagih secebis lencana top fan atau paling dramatik, pm admin minta diberikan lencana top fan!

Kita Tak Tahu Bagaimana Peroleh Top Fan

Paling menarik, wargamaya tidak pernah diberitahu apakah prosedur mutlak yang perlu dilakukan bagi mendapatkan lencana top fan.

Berapa kali perlu ketik like pada post di page tersebut? Berapa kerap kena beri komentar? Adakah meme, gif atau komentar yang tidak relevan, berkesan untuk mendapatkan lencana top fan?

Tak ada siapa tahu dan Facebook juga tidak memberi tahu. Mereka hanya mengatakan bahawa wargamaya perlu ‘lebih banyak berinteraksi’ di page berkenaan bagi mendapatkan lencana top fan.

Keadaan ‘tidak tahu’ inilah yang menyebabkan wargamaya terus menerus dan berterusan mencuba nasib dengan cara berinteraksi lebih bagi mendapatkan lencana top fan.

Akhirnya, setelah berkali-kali berinteraksi di page kegemaran, barulah wargamaya diberikan rewards dalam bentuk paparan lencana top fan.

Sekiranya kita berfikir secara rasional, ganjaran dalam bentuk lencana top fan ini tidak mendatangkan sebarang manfaat pun, hanya sekadar simbol permata dengan tulisan ‘top fan’ di atas nama kita setiap kali kita memberi komentar. Kalau admin nak bagi duit raya kepada top fan, itu lain cerita.

Kenapa Seakan Wujud Perasaan Bagus apabila Kita Dikurniakan Lencana Top Fan ini?

Jawapannya ialah kerana kita merasakan bahawa diri kita lebih istimewa atau superior berbanding wargamaya yang tidak mempunyai lencana top fan. Dalam konteks permainan video, kira macam kita sudah naik level atau telah meningkat ke peringkat yang lebih baik.

Sebaik sahaja mendapat lencana top fan, secara tidak langsung kita akan termotivasi untuk lebih kerap memberi komentar di laman berkenaan bagi menunjukkan kepada wargamaya lain bahawa: “Aku ada lencana top fan, kau ada apa?”

Dalam bahasa mudah, kita akan laburkan lebih banyak masa dan berinteraksi lebih di laman berkenaan sehingga membentuk kebiasaan atau habit.

Dan kitaran hooked ini akan berterusan daripada semasa ke semasa, bergantung kepada kemaskini yang bakal dilakukan oleh Facebook. Siapa tahu mungkin lepas ini akan wujud lencana Mega Top Fan hanya untuk seorang top fan yang paling aktif berinteraksi berbanding top fan top fan lain?

Akhir kalam, teori Hooked yang terdiri daripada Trigger, Action, Rewards dan Investment ini bukanlah satu teori iluminati atau konspirasi yahudi, tetapi ia adalah sains psikologi yang membentuk kebiasaan atau habit seseorang wargamaya di media sosial.

Penting untuk kita mengetahui berkenaan ilmu ini supaya kita dapat mengawal diri kita dan orang yang kita sayang daripada ketagihan melayari media sosial atau bermain permainan video.

Jadilah wargamaya yang bijak, jangan selama-lamanya terjerat di mata kail.

Amirul Eqhwan Rahim,Top Fan page-page ilmiah. Aiwah!


Baju ‘Ajaib’ Ini Boleh Buat Kita Lihat Organ Dalaman Manusia!

Sebuah ciptaan baju berteknologi tinggi membolehkan kita melihat organ dalaman kita, termasuk menonton sendiri jantung yang sedang berdenyut!

Baju Virtuali – Tee ciptaan Curiscope itu bagaimanapun tidaklah mengenakan sinaran X ray kepada pemakainya, sebaliknya ia mengguna pakai teknologi realiti buatan (augmented reality).

Dengan menggunakan aplikasi di skrin telefon pintar, baju t – shirt tersebut membolehkan pengguna melihat simulasi 3D organ dalaman manusia – menerusi skrin telefon pintar tersebut.

Virtuali – tee dibangunkan untuk menyemai rasa cinta murid kepada biologi.

Murid yang melihat sendiri simulasi saluran darah, paru – paru dan usus dalam badan secara langsung – bukan lukisan pada papan putih – pastinya akan ternganga kagum lantas menjadikan pengajaran dan pembelajaran STEM lebih menyeronokkan dan efektif.

Selain skrin telefon, realiti buatan Virtuali – tee juga boleh diakses dengan menggunakan set kepala VR, untuk penghayatan yang lebih mendalam.

Nampaknya, teknologi realiti buatan atau realiti virtual (VR) mungkin diguna pakai oleh sekolah – sekolah secara lebih meluas pada masa hadapan.

Syarikat pendidikan Malaysia juga tidak ketinggalan membangunkan teknologi ini, seperti yang ditunjukkan oleh aplikasi realiti buatan pada permainan model sistem solar yang dibangunkan oleh syarikat tempatan Cynerve.


Ini Cara Bina Iman Anak – anak Dengan Melihat Langit.

Kanvas langit ketika waktu malam cukup menakjubkan sehingga orang ramai sanggup berkumpul dan melihat kepadanya. Disebabkan ramai orang yang begitu kagum melihat langit, kemudian dicetuskanlah Hari Astronomi.

Pada hari itu (11 Mei setiap tahun), orang ramai didedahkan dengan pelbagai maklumat berkaitan astronomi disamping berpeluang memegang teleskop dan mencerap langit. Ahli profesional dan amatur di bidang turut bersama-sama turun ke tapak aktiviti berhampiran mereka untuk berkongsi keterujaan menyaksikan keajaiban di langit tinggi.

Timbul satu persoalan di sini, apakah sebenarnya yang dicari di langit? Pada kekaguman yang berulang-ulang, apakah pula pelajaran yang ditemukan?

Ketika Nabi Ibrahim A.S melihat ke langit

Suatu masa dahulu, Nabi Ibrahim A.S juga melakukan aktiviti mencerap alam sepertimana kita biasa lakukan pada hari ini. Bezanya, di zaman Nabi Ibrahim A.S tiada peralatan canggih seperti teleskop berkuasa tinggi, pusat observatori, perisian komputer untuk mengetahui kedudukan dan pergerakan tepat bulan, bintang, buruj dan sebagainya. Namun, pandangan Nabi Ibrahim A.S ke langit telah menemukannya dengan keyakinan tauhid yang sangat mendalam. Pengembaraan fitrah Nabi Ibrahim A.S mencari tuhan hanya dengan melihat kepada langit, bintang, bulan dan matahari yang terlihat dengan mata kasar sahaja. Hebat bukan?

Bagi Muslim serta mereka yang membaca Al Quran pasti tidak asing dengan kisah ini yang disebutkan dalam Surah Al-An’am, ayat 75 sehingga 80.

Dan demikianlah Kami perlihatkan kepada Nabi Ibrahim kebesaran dan kekuasaan (Kami) di langit dan di bumi, dan supaya menjadilah ia dari orang-orang yang percaya dengan sepenuh-penuh yakin.

Maka ketika ia berada pada waktu malam yang gelap, ia melihat sebuah bintang (bersinar-sinar), lalu ia berkata: “Inikah Tuhanku?” Kemudian apabila bintang itu terbenam, ia berkata pula: “Aku tidak suka kepada yang terbenam hilang”.

Kemudian apabila dilihatnya bulan terbit (menyinarkan cahayanya), dia berkata: “Inikah Tuhanku?” Maka setelah bulan itu terbenam, berkatalah dia: “Demi sesungguhnya, jika aku tidak diberikan petunjuk oleh Tuhanku, nescaya menjadilah aku dari kaum yang sesat”.

Kemudian apabila dia melihat matahari sedang terbit (menyinarkan cahayanya), berkatalah dia: “Inikah Tuhanku? Ini lebih besar”. Setelah matahari terbenam, dia berkata pula: `Wahai kaumku, sesungguhnya aku berlepas diri (bersih) dari apa yang kamu sekutukan (Allah dengannya).

“Sesungguhnya aku hadapkan muka dan diriku kepada Allah yang menciptakan langit dan bumi, sedang aku tetap di atas dasar tauhid dan bukanlah aku dari orang-orang yang menyekutukan Allah (dengan sesuatu yang lain)”.

Dan ia dibantah oleh kaumnya, ia pun berkata: “Patutkah kamu membantahku mengenai Allah, padahal sesungguhnya Ia telah memberi hidayah petunjuk kepadaku? Dan aku pula tidak takut (akan sebarang bahaya dari) apa yang kamu sekutukan dengan Allah, kecuali Tuhanku menghendaki sesuatu dari bahaya itu. (Sesungguhnya) pengetahuan Tuhanku meliputi tiap-tiap sesuatu, tidakkah kamu mahu (insaf) mengambil pelajaran?

Dalam sains, mencerap atau memerhatikan alam merupakan aktiviti yang paling asas. Dengan melihat dan mengkaji alam, manusia telah menemukan banyak khazanah ilmu pengetahuan lalu menterjemahkannya ke dalam bentuk inovasi dan teknologi yang memberi manfaat kepada kehidupan mereka. Lebih baik dari itu ialah, apabila merenung kejadian alam semesta dengan rasa insaf serta dibantu pula hidayah Allah dapat melahirkan rasa dan tindakan iman.

Nabi Ibrahim A.S pada ribuan tahun yang lalu, dan kita pada hari ini masih melihat kepada bulan dan matahari yang sama, pada langit yang sama, tetapi ternyata melahirkan kesan iman yang berbeza. Bukankah menghairankan apabila ramai manusia memandang ke bintang tetapi tidak bertemu cahaya kebenaran, melihat ke bulan tetapi tidak mengenal pencipta, hidup dari manfaat matahari tetapi hatinya tetap mati?

Jom buat aktiviti tadabbur alam ini bersama ahli keluarga

Lawatan ke pusat observatori, melihat langit menggunakan teleskop, mempelajari ilmu baharu dari pameran di pusat sains dan sebagainya adalah bagus sekali, tetapi kita tidak perlu tunggu Hari Astronomi untuk menghargai dan mengambil pelajaran dari langit, bulan dan bintang. Nah, di sini ada tiga aktiviti yang boleh dilakukan bersama ahli keluarga pada bila-bila masa.

Apakah kebiasaan anak-anak anda ketika hendak tidur? Melihat televisyen sehingga terlelap? Bermain telefon? Cuba buat perubahan kali ini. Ketika anak-anak sudah bersedia untuk tidur di waktu malam, matikan televisyen dan simpan semua gajet. Ambil pula Al-Quran dengan terjemahan dan buka Surah Al-An’am., ayat 75 – 80. Bacakan ayat Al Quran dan cerita terjemahannya kepada anak-anak dengan gaya yang sesuai menarik.

Anda tentu biasa berkelah bersama keluarga ketika cuti, apa kata cuti kali ini tambahkan sedikit kelainan. Selepas makan-makan, bersembang dan begurau, buka Al Quran Surah Aali-‘Imran, ayat 190 – 191.

Sesungguhnya pada kejadian langit dan bumi, dan pada pertukaran malam dan siang, ada tanda-tanda (kekuasaan, kebijaksanaan, dan keluasan rahmat Allah) bagi orang-orang yang berakal. (Iaitu) orang-orang yang menyebut dan mengingati Allah semasa mereka berdiri dan duduk dan semasa mereka berbaring mengiring, dan mereka pula memikirkan tentang kejadian langit dan bumi (sambil berkata): “Wahai Tuhan kami! Tidaklah Engkau menjadikan benda-benda ini dengan sia-sia, Maha Suci Engkau, maka peliharalah kami dari azab neraka.

Minta anak-anak berlumba untuk menghafal ayat Al Quran dan terjemahan tersebut dengan cepat. Ibu dan ayah jangan lupa hadiahkan ais krim kepada pemenang sebelum pulang! Ini tentu sahaja menjadi aktiviti yang menyeronokkan di tepi pantai, air terjun atau taman rekreasi.

Hujan lebat di hujung minggu dan semua ‘terperangkap’ di dalam rumah. Bosan? Jadi habiskan masa dengan bermain gajet atau lebih baik tidur sahaja? Jangan lagi sia-siakan waktu hujan lebat begitu. Sudahkah anak anda mempelajari doa yang dianjurkan Nabi SAW untuk dibaca ketika hari hujan? Sekiranya belum, ini masa yang baik untuk belajar dan menghafal bersama-sama.

Daripada Aisyah RA berkata, Rasulullah SAW ketika melihat hujan membacakan,

Maksud: “Ya Allah Kau jadikanlah curahan hujan ini sebagai curahan yang bermanfaat.”

Riwayat al-Bukhari (1032)

Hujan masih lebat? Alhamdulillah, bolehlah terus memanjangkan doa memohon apa sahaja hajat kepada Allah SWT, kerana waktu hujan lebat ialah antara waktu mustajab berdoa. Minta anak-anak kongsikan apakah doa-doa mereka dan aminkan pula beramai-ramai.

Daripada Sahl bin Sa’ad RA, Nabi SAW bersabda,

Maksudnya: “Dua doa yang tidak akan ditolak: Doa ketika azan atau selepas daripada azan dan doa ketika turunnya hujan.” – Riwayat al-Hakim (2534)

Kita patut bersyukur kerana berada di Malaysia yang iklimnya khatulistiwa –  berganti hujan dan panas sepanjang tahun. Tidak putus hujan seperti tidak keputusan rahmat, syukur kan?

Begitulah alam terkembang menjadi guru, terbentang luas seperti kitab yang terbuka. Ia sentiasa mengajarkan seribu satu pelajaran kepada siapa yang memerhatikannya. Semoga selepas ini kita tidak memandang alam di sekeling kita sebagai biasa-biasa sahaja!

– Fadhilah

Rujukan:

1. https://www.astroleague.org/astronomyday/facts

2. http://wwwcdn.skyandtelescope.com/wp-content/uploads/Astronomy-Day-Handbook-7th-edition.pdf

3. Tafsir Fi Zilal Al Quran, Surah Al-An’am

4. Al Quran dengan terjemahan

5. http://muftiwp.gov.my/ms/artikel/irsyad-al-hadith/2272-irsyad-al-hadith-siri-ke-243-doa-ketika-turunnya-hujan


Apa Rahsia Video Matematik Ini Sehingga Tular?

Bagi pembuat bahan pendidikan (educational content creator), suatu perkara yang benar – benar mencabar adalah menghasilkan video / tulisan / artikel yang tular dan mencapai ramai orang.

Bahan – bahan pendidikan biasanya kalah dengan genre politik, hiburan, dan berita – berita sensasi.

Maka untuk menyelitkan bahan pendidikan dalam capaian ruangan maya rakyat Malaysia, kadang kala perlu digunakan beberapa taktik seperti umpan klik (clickbait), thumbnail yang menarik, tajuk yang sensasi, dan penalaan isi yang gempak, supaya orang tidak lari dalam masa 10 saat setelah video bermula.

Namun, kadang kala walaupun setelah penghasil bahan pendidikan tersebut berusaha bersungguh – sungguh mencurahkan tenaga dan masa terhadap satu topik yang dirasakan bakal meletup, akhirnya kemudian sedikit saja capaiannya.

Tapi pada masa yang sama, boleh jadi terdapat satu bahan pendidikan yang dirasakan tidak akan dapat sambutan yang baik, dan dibuat hanya sebagai pengisi slot sementara menghasilkan bahan yang lebih berpotensi, tetapi kemudian tidak sangka ia meletup jauh melebihi jangkaan.

Itulah apa yang berlaku kepada video berikut: Persamaan Matematik Paling Pelik

Video matematik tersebut peroleh 2000+ kongsian dan mencecah 260k + tontonan di Facebook.

Apa rahsianya? Mengapa video ini begitu berjaya?

Tular Walaupun Isi yang Berat

Jika diperhatikan, bahan – bahan pendidikan yang tular (jika tular lah) di media sosial biasanya pendek, tidak berat, dan miliki ‘faktor kejutan’ dan emosi.

Sebagai contoh, video tentang pengajaran struktur jantung menggunakan lukisan di tangan yang tular baru – baru ini adalah antara video pendidikan paling tular setakat ini (730k + tontonan):

Video tersebut yang berdurasi pendek mendapat sambutan antara lain kerana ramai yang tidak menyangka terdapat teknik yang begitu unik untuk mengajar satu topik biologi yang berat itu (faktor kejutan), di samping kagum dengan semangat guru yang berusaha gigih membantu anak murid memahami topik (faktor emosi).

Namun lain cerita dengan video ‘persamaan matematik paling paling pelik’ ini. Bukan sahaja videonya berdurasi panjang (10 minit 29 saat), penyampaiannya juga sangat berat kerana sebahagian besar video melibatkan penulisan persamaan matematik di papan putih.

Faktor emosi pula tiada (kecuali kalau nak diambil kira emosi sedih sebab tak faham)

Sewaktu video ini dibuat, disangkakan bahawa tiada orang yang akan meminati tajuk sebegini, ia tidak akan dapat capaian yang baik, dan hanya akan dilupakan.

Sangkaannya, paling banyak tontonan video ini boleh peroleh adalah dalam 5000 – 8000 tontonan.

Bagaimanapun sangkaan tersebut ternyata meleset apabila video tersebut mendapat capaian yang begitu banyak (yang semakin bertambah), dan mencetus perbincangan yang hebat dalam kalangan wargamaya (1000+ komen!)

Bagaimana lagi kita hendak dapat begitu banyak perbincangan daripada setiap lapisan masyarakat tentang satu topik matematik?

Persoalannya, mengapa begitu? Apa rahsia video matematik ini?

Pesona Idea yang Besar

Apabila difikirkan, pendedahan kita dengan matematik selama ini hanya banyak berkisar kepada cara menjawab soalan peperiksaan. Apabila habis noktah terakhir pada peperiksaan matematik SPM kita, kita merasakan sudah habis bab matematik dalam hidup.

Namun sebenarnya, jika kita ubah persembahan matematik kepada orang ramai, kita dapat mengubah persepsi bahawa matematik ini hanya penting dan relevan untuk dapat gred A dalam slip peperiksaan.

Apabila kita mempersembahkan matematik dalam bentuk retrospektif (fikirkan apa persamaan matematik paling pelik pernah kita belajar), di luar buku teks (buku teks biasanya tak tanya soalan topik apa paling susah, persamaan paling pelik dll), dan menghidang topik besar yang meletuskan minda (infiniti), kita akan dapat sambutan yang luar biasa berbanding penalaan ilmu semata – mata sebagai satu topik buku teks.

Begitu juga sebenarnya, terdapat beberapa topik dalam subjek yang dianggap paling kering ini yang begitu mengejutkan (shock factor) hanya dengan mempersembahkan topik tersebut secara standalone.

Dalam kes ini, Ramanujan sum to infinity, 1 + 2 + 3 …. = -1/12, begitu mencanggahi intuisi dan layak mendapat lampu bias daripada content creator pendidikan, untuk ditalakan kepada masyarakat sebagai satu topik matematik yang menarik.

Dan sudah pasti, lebih banyak lagi topik – topik sebegini, baik dalam matematik, sains, sejarah, falsafah, agama, yang menunggu untuk disampaikan kepada ramai orang.

Jangan Pandang Rendah Masyarakat

Begitu juga, satu pengajaran berharga sebagai content creator adalah kita jangan terlalu memandang rendah kepada masyarakat.

Biasanya, kita menganggap masyarakat tidak mahukan content ilmiah, apatah lagi yang berat – berat. Kita anggap mereka cuma mahu content ringan dan hiburan.

Namun ternyata, masyarakat mahukan video – video dan artikel – artikel ilmiah ini. Mungkin isunya bukan kerana mereka tidak mahu, tetapi mereka tidak dapat.

Berapa banyak percubaan telah dibuat untuk menghasilkan saluran – saluran pendidikan, bahan – bahan pendidikan ini? Jika sangat sedikit (laman web sains Malaysia masih boleh dibilang dengan tangan, saluran Youtube pendidikan hampir tiada kecuali beberapa cara jawab soalan SPM, PMR) jadi mengapa menyalahkan masyarakat? Jika tidak menjadi, mengapa tidak banyakkan lagi eksperimen mencari formula terbaik untuk persembahkan ilmu?

Bagi content creator, tanggungjawab kita adalah dengan berlaku adil kepada ilmu – ilmu tersebut, dengan cara menyampaikannya secara paling baik dan paling memberi keadilan kepada topik – topik itu.


Fenomena Pelik. Bolehkah Anda Dengar GIF yang Senyap Ini?

Cuba anda perhatikan GIF di bawah.

Adakah anda dapat ‘mendengar’ apa – apa bunyi?

Sebilangan besar warga internet mengatakan bahawa mereka sememangnya dapat mendengar bunyi ‘thud, thud’ setiap kali pencawang elektrik tersebut jatuh ke tanah.

Hairannya, video di atas ternyata merupakan GIF (Graphics Interchange Format), iaitu hanyalah gambar berulang – ulang yang tidak mempunyai sebarang bunyi. Format gambar ini digunakan secara meluas di internet, tapi beberapa GIF tular apabila ramai yang menyatakan mereka dapat ‘mendengarnya’.

Seorang saintis pernah membuat bancian di Twitter berkenaan fenomena ini:

Does anyone in visual perception know why you can hear this gif? pic.twitter.com/mcT22Lzfkp

Beliau menanyakan sama ada warga internet dapat mendengar apa – apa bunyi apabila melihat GIF di atas. Sangat mengejutkan, apabila hampir 70% menjawab mereka sememangnya dapat mendengar bunyi ‘thud, thud’.

What do you experience when you watch this gif?

Bermakna majoriti manusia (daripada 300 ribu+ undian) dapat mendengar sesuatu daripada video yang senyap!

Bagaimana ini boleh masuk akal?

Selain daripada GIF pencawang meloncat di atas, sebelum ini juga pernah terdapat beberapa GIF lain yang juga mencetus bunyi walaupun ia bisu, contohnya gajah bermain jongkang jongket ini:

Dalam video di bawah pula, hanya dengan beberapa frame lukisan, kita dapat mendengar ritma lagu ‘We will rock you’.

Malah, terdapat laman reddit khas noisy gifs yang mengumpulkan GIF yang membuat kita ‘menutup telinga’. Laman tersebut mempunyai pengikut yang besar mencecah 250 ribu +.

Bagaimana Kita Boleh Mendengar Gambar yang Bisu?

Fenomena ini dipanggil ‘visually evoked auditory response’ (vEAR) menurut artikel NewScientist, iaitu apabila kita mendengar bunyi – bunyian pada gambar bergerak yang senyap.

vEAR adalah sejenis synaesthesia, iaitu apabila satu deria diaktifkan, deria lain yang tiada kaitan pun turut beraktivasi sama. Apabila melihat warna, terasa perasa di lidah, dan apabila melihat dengan mata, telinga turut mendengar sama.

Seorang ahli psikologis dari City University of London, Elliot Freeman melakukan kajian mengenai perkara ini setelah mendapati beliau mendengar bunyi ‘buzz, buzz’ daripada kerlipan cahaya rumah api.

Daripada kajian beliau, beliau dapati 22% daripada peserta menyatakan mereka mampu ‘mendengar’ bunyi samar – samar daripada kerlipan cahaya yang ditunjukkan kepada mereka, walaupun hakikatnya tiada bunyi yang dihasilkan.

Rangsangan pendengaran yang dicetuskan oleh stimulasi penglihatan ini bagaimanapun boleh mendatangkan masalah, kerana ia berkemungkinan menganggu isyarat pendengaran yang sebenar.

Dengan kata lain, telinga kita boleh tertipu dengan apa yang kita lihat.

Bukan itu saja, mereka yang mengalami vEAR juga lebih berkemungkinan untuk merasai kesan yang terbalik : mereka boleh melihat kilauan cahaya setelah mendengar bunyi – bunyi tertentu. Mereka lebih mudah untuk alami lagu yang berulang – ulang dalam kepala.

Seorang pengguna Twitter mengatakan hal ini berlaku kerana aktiviti neuronal berkolerasi (correlated neuronal activity). Otak kita sudah meramal yang akan berlaku menerusi penglihatan kita, kemudian mengeluarkan rangsangan di deria lain menurut apa yang ia jangkakan.

Look into Correlated neuronal activity. The brain is "expecting/predicting" what is coming visually and then fires a version of what it expects across the relevant senses. Also explains why some might "feel" a physical shake https://t.co/erpiCiv5hX

Warganet yang lain mengatakan kesan itu hanya terjadi disebabkan ilusi gegaran pada tanah, dan bukan sangat pada loncatan pencawang elektrik itu. Jika tiada pencawang itu pun, kita boleh mendengar bunyi hanya menerusi kesan gegaran.

The thump is almost entirely in the shake, if you crop out the pylons themselves you can still hear it. They just give it height. pic.twitter.com/3LZK1g24yZ

Walaubagaimanapun, fenomena ini nampaknya masih belum diterokai sepenuhnya oleh sains. Jika anda berminat untuk mendalami lebih tentang rangsangan pendengaran yang disebabkan oleh penglihatan ini, anda boleh melayari laman ahli psikologis Elliot Freeman ini yang menyatakan beliau boleh ‘mendengar’ bunyi kerlipan lampu kereta, pergerakan bibir sehingga beliau keliru mana satu bunyi tipu dan mana satu bunyi sebenar!


Murid 13 Tahun Peroleh $20,000 setelah Menjawab Soalan Ini Kurang 30 Saat

Cepat, jawab soalan ini:

Berapakah hasil bahagi 5040 dengan hasil darab faktor perdana uniknya?

Anda tahu? Daniel Mai, seorang pelajar berumur 13 tahun dari Massachusetts tahu.

Dan bukan sekadar tahu, dia mampu menjawab soalan tersebut dalam masa sepantas 22.3 saat.

Soalan tersebut merupakan soalan terakhir dalam pusingan akhir pertandingan 2019 Raytheon MATHCOUNTS peringkat kebangsaan. Setelah mengalahkan 224 peserta lain, Daniel membawa pulang tawaran biasiswa kolej sebanyak $20,000 .

Jawapan kepada soalan yang membuat murid tersebut menang $20,000

Terdapat beberapa cara pengiraan yang membolehkan kita menjawab soalan tersebut.

Ingat, soalan itu adalah seperti berikut:

BERAPAKAH HASIL BAHAGI 5040 DENGAN HASIL DARAB FAKTOR PERDANA UNIKNYA?

Cara yang paling pantas adalah dengan menyedari bahawa 5040 merupakan hasil kepada tujuh faktorial, 7! .

5040 = 7! = 2 × 3 × 4 × 5 × 6 × 7

Faktor perdana 5040 kita dapat tentukan, iaitu 2, 3, 5 dan 7.

Jadi, hasil bahagi 5040 dengan hasil darab faktor perdana uniknya adalah bersamaan:

5040 / (2 x 3 x 5 x7) = 4 x 6

4 x 6 = 24.

Maka jawapannya adalah 24.

Terdapat cara lain, iaitu:

5040 / (2 x 5)

= 504 / 3

= 168 / 7

= 24

Dan memandangkan kita telahpun menggunakan 2 dan 3 sebagai faktor perdana yang unik, maka jawapannya terhenti setakat itu.

Siapa kata aritmetik mental tiada faedah? Boleh menang puluhan ribu dollar!


NASA Jemput Anda Hantarkan Nama Untuk Dilancar ke Marikh Tahun 2020 Ini. (Siap Dapat Pas Penumpang)

Haziq Rahim (nama penulis) akan ke Marikh! Tapi nama sajalah, bukan tubuh.

Pada tahun 2020 ini, NASA bercadang untuk menghantar sebuah rover untuk misi eksplorasi Marikh. Rover tersebut dijangka mendarat di Planet Merah tersebut pada Februari 2021.

Rover, ‘saintis robotik’ seberat 1 tan itu akan membawa misi mencari tanda – tanda kehidupan bakteria lampau, mengenal pasti iklim dan geologi planet Marikh, serta mengumpulkan sampel untuk dibawa pulang ke Bumi.

Untuk mengongsikan perjalanan bersejarah ini bersama semua orang (penghuni planet bumi) yang lain, NASA menjemput kita semua untuk menghantar nama untuk turut dilancarkan ke Marikh.

Peluang untuk menghantar nama anda ke Marikh turut disertakan dengan buah tangan ‘pas penumpang’ dan markah ‘penerbang kerap’. Ini adalah satu kempen untuk menyebarkan kesedaran mengenai misi ini.

Nama – nama anda akan dipahat pada cip silikon menggunakan sinar elektron. Disebabkan ia mampu memahat barisan teks sekecil 1/1000 kelebaran helai rambut ( 75 nanometer ), sebuah cip bersaiz duit syiling dapat memuatkan lebih daripada sejuta nama.

Cip nama tersebut akan dipasang pada badan Rover, dengan diselaputi penutup kaca, dalam pengembaraannya di Marikh nanti.

Berminat untuk menghantar nama ke Marikh? Klik saja pautan di bawah dan ikut saja langkah mudah yang boleh selesai kurang daripada 2 minit ini. Jangan tunggu lama – lama, tarikh tamat 30 September!


Kenapa Nama Planet Melayu Lain Dengan Inggeris?

Kenapa nama planet dalam Bahasa Melayu lain dari bahasa Inggeris?

Mercury – Utarid

Venus – Zuhrah

Mars – Marikh

Jupiter – Musytari

Saturn – Zuhal

Betul juga kan?

Soalan ini menarik juga, sebab tak tahu kenapa, sewaktu kita belajar di sekolah rendah dulu kita tak pernah tertanya.

Mungkin sebab kita biasa tanya pada orang – “Siapa nama engkau?”

Kita tak lah tanya – “Kenapa nama engkau?”

Tapi kadang kala, bila kita ubah soalan kita, kita akan dapat jawapan yang menarik.

Asal Usul Nama Planet ‘Inggeris’

Sebelum kita meneroka persoalan mengapa nama planet Bahasa Melayu berlainan dengan Bahasa Inggeris, kita perlu tahu dulu nama planet ‘Inggeris’ berasal dari mana.

Sebenarnya, nama planet Jupiter, Mercury dan lainnya berasal daripada nama dewa – dewa Yunani – Rom. Nama – nama ini diberikan berdasarkan ciri – ciri istimewa planet – planet tersebut yang diperhatikan oleh ahli kaji bintang.

Orang – orang Greek ini juga melihat corak – corak khayalan pada bintang yang mereka namakan zodiak / buruj dengan nama binatang, manusia atau dewa: seperti Cancer, Capricorn, Gemini.

Maka apa yang kita pelajari di sini, adalah ilmu astronomi atau penampakan planet ini sudah wujud lama dalam sejarah peradaban manusia. Antara karya astronomi yang paling penting hasilan orang Rom adalah buku almagest, oleh Ptolemy.

Tapi kemudian, empayar Rom ini jatuh dan jawatan guru astronomi dunia beralih kepada tamadun Islam.

Astronomi Tamadun Islam

Orang Islam dahulu memang obses dengan ilmu falak, sebab itu sememangnya merupakan sebahagian tuntutan agama.

Orang Islam mahiri dan kembangkan ilmu falak untuk membantu mereka:

Sinergi agama – sains yang unik ini diakui sendiri oleh sarjana Barat:

“Dalam Islam, tidak dalam agama lain,” ahli sejarah David King mengatakan “Pelaksanaan pelbagai ibadat dibantu oleh prosedur – prosedur saintifik”.

Beberapa tokoh – tokoh hebat ilmu falak Muslim dalam sejarah adalah seperti al Biruni, al Sufi, Ibn al Shatir, al Qazwini, al Battani, al Khwarizmi dan lain – lain.

Antara ciptaan hebat astronomi orang Islam adalah seperti Astrolabe dan balai cerap.

Sumbangan – sumbangan umat Islam dalam ilmu falak amat berimpak besar kepada perkembangan tamadun dunia. Muzium Metropolitan di New York mengatakan:

“Barat sangat terhutang budi kepada Islam yang mendatangkan banyak data dan pengiraan baru ilmu falak”

Penukaran Nama Planet Arab

Apabila orang Islam telah kuasai ilmu astronomi, apa yang mereka buat dengan nama – nama dewa Greek – Rom tadi? Sudah tentu, mereka mengubah nama – nama planet tersebut kepada versi mereka yang tidak mencanggahi aqidah.

Jadi ringkasnya, nama planet – planet Melayu diambil daripada nama Arab yang diubah daripada nama Greek – Rom.

Namun jawapan ini masih tidak lengkap, kerana nama tersebut berbeza hanyalah sehingga planet Zuhal / Saturn.

Mengapa nama ??????? (Uranus) dan ????? (Neptune) tidak berbeza dengan nama Inggeris? Begitu juga Pluto, dewa dunia bawah tanah (Walaupun sudah dianggap bukan planet).

Uranus adalah nama dewa langit, Neptune pula nama dewa laut. Bukankah kedua nama ini mencanggahi aqidah Islam? Mengapa ia dikekalkan?

Kemerosotan Ilmu Falak Umat Islam

Selama 2000 tahun, sampailah abad ke 16, kesemua entiti angkasa di bawah, termasuklah matahari dan bulan, dianggap sebagai planet.

Dan selama ratusan tahun, peradaban Islam sumbangkan ilmu falak, jadual astronomi, astrolabe, buku yang diterjemah, formula pengiraan kepada Barat, yang pada waktu itu tiada langsung kemahiran astronomi tahap tinggi.

Tapi kemudian, tamadun Islam merosot, dan tamadun Barat pula yang naik.

Dengan penciptaan teleskop, dibantu dengan data – data astronomi yang mereka terjemah, Barat kemudian membuat penemuan – penemuan yang meninggalkan guru lama mereka orang Islam.

Mereka kemudian membuang label planet daripada matahari dan bulan, mula menganggap bumi sebagai sebuah planet daripada berbanyak – banyak planet yang lain, dan mereka menemui Uranus pada tahun 1690 dan kemudian Neptune pada tahun 1846.

Untuk penemuan – penemuan yang baru ini, mereka mengekalkan tradisi menamakan planet dengan nama dewa Greek – Roman.

Maka berkemungkinan, apa yang berlaku ketika ini adalah umat Islam tidak lagi mencintai ilmu astronomi seperti dulu. Dahulunya mereka guru, sekarang mereka merosot menjadi anak murid.

Maka orang Islam kemudian mengambil saja nama – nama planet, bintang dan buruj yang diusulkan Barat tanpa semangat dan kemahuan untuk mengubah dan mengolahnya dengan acuan mereka sendiri.

Kebangkitan?

Namun tampaknya, kehebatan ilmu astronomi orang Islam tidaklah terus hilang dan tidak lagi akan bangkit.

Sekarang ini contohnya sedang diusahakan inisiatif memberi nama – nama Arab pada penamaan perkataan astronomi Latin.

Negara UAE sedang merancang menghantar probe ke Marikh menjelang 2021, menjadikannya negara ke sembilan dalam perlumbaan angkasa tersebut.

Kita ada remaja genius Muslim dari India yang mencipta satelit paling ringan di dunia.

Negara Malaysia kita pun mula mengorak langkah ke depan. Kita ada Dr Adlyka yang terlibat dalam kajian menggemparkan lohong hitam supermasif, dan UITM pula telah melancarkan satelit pertama mereka.

Maka usaha – usaha ini semua perlulah disokong supaya kita tidak rasakan ilmu astronomi ini sebagai ilmu yang asing, namun ia adalah ilmu milik kita semua.


Kajian Terbaru – Kanak – kanak yang ber’Qailulah’ lebih Gembira, Cemerlang Pelajaran dan Berakhlak Positif

Sebuah Kajian Penn terbaru terhadap 3000 murid darjah empat, lima dan enam di China mendapati perkaitan kuat antara 30 ke 60 minit masa tidur sejenak dengan perkembangan positif dalam pelbagai aspek.

Sebuah kajian yang diterbitkan oleh Universiti Pennsylvania mendapati kanak – kanak yang tidur sebentar pada waktu tengah hari peroleh perasaan gembira, kawalan diri, berakhlak positif dan IQ yang lebih tinggi, terutama bagi yang berumur 12 tahun ke atas.

Kajian tersebut dijalankan ke atas 3819 murid sekolah rendah China Jintan dengan mengumpulkan data frekuensi tidur dan durasi, serta dibandingkan dengan pencapaian akademik menurut penilaian guru – guru dan ujian psikologi.

Ini adalah kajian komprehensif yang pertama seumpamanya, lapor Penntoday.

Penemuan tersebut dijangka menjadi alternatif yang baik untuk mengatasi masalah remaja yang tidak cukup tidur, dan waktu sistem persekolahan yang tidak sesuai dengan fisiologi remaja.

Amalan tidur sejenak pada waktu tengah hari ini sebenarnya wujud dalam Islam, dan dipanggil ‘Qailullah’.

Menurut laman web pejabat Mufti Wilayah Persekutuan, Qaillullah membawa maksud tidur pada pertengahan siang.

Qailulah merupakan salah satu perbuatan sunat yang disepakati jumhur ulama.Ini berdasarkan hadis Nabi SAW yang diriwayatkan daripada Ibnu Abbas daripada Nabi SAW. Baginda bersabda :

Maksudnya :” Lakukanlah qailulah. Sesungguhnya syaitan tidak berehat.”

Riwayat Al-Tabarani (28) di dalam Al-Mu’jam Al-Awsat

Mufti Wilayah malah mendorong agar mereka yang bekerja untuk mencari masa berqailullah, sebagai memperoleh pahala sunnah, juga untuk mempertingkat produktiviti pekerjaan:

Kami menasihatkan agar mereka yang bekerja, gunakanlah masa rehat yang diperuntukkan untuk melakukan qailulah agar lebih bersemangat untuk menyambung tugas. Akan tetapi jangan berlebihan,. Rehatlah sekadarnya dengan masa yang telah diperuntukkan. Ini kerana kita terikat dengan amanah kerja.

Diharapkan agar waktu Qailullah dapat diterapkan dalam sistem persekolahan dan kehidupan.


Selamat Tinggal Badak Sumatera…

Tam, Badak Sumatera jantan terakhir dalam jagaan manusia telah mati baru – baru ini lantaran masalah kesihatan yang berpanjangan.

Walaupun setelah pihak berkuasa Borneo bertungkus lumus memberi jagaan terbaik kepadanya selama berminggu – minggu, akhirnya badak jantan tersebut tewas dengan usia tuanya dan kegagalan fungsi – fungsi organ.

Kematian Tam adalah satu tamparan hebat kepada nasib Badak Sumatera yang begitu kritikal dan hampir kepada kepupusan.

Kini, apa yang tinggal daripada spesis tersebut adalah seekor badak betina, Iman, yang kini dalam jagaan di Malaysia dan lebih kurang 80 lagi badak di Indonesia.

Percubaan untuk mengawan Tam dengan Iman dan Puntung (seekor lagi badak betina yang telah mati pada 2017) telah gagal, kerana Iman mengalami kemandulan, sedang Puntung pula cedera setelah dijerat pemburu haram.

Maka, dengan ketiadaan pewaris baru spesis tersebut di Malaysia, nasib kepupusan total nampaknya semakin tidak dapat dielakkan.

Menurut laporan WWF, Badak Sumatera telah pun pupus di Sarawak beberapa dekad yang lalu, dan telah pupus sepenuhnya di Semenanjung sedekad lepas.

Badak – badak Sumatera yang masih ada sekarang hidup berasingan, maka semakin sukar untuk pasangan jantan dan betina bertemu.

Berkemungkinan terdapat satu atau dua badak liar yang masih berkeliaran dalam hutan yang masih belum ditemui, namun nombor mereka terlampau sedikit untuk dianggap signifikan. Badak Sumatera di Malaysia telah pun dilabel sebagai ‘pupus fungsi’.

Apa Penyebab Kepupusan Badak Sumatera?

Jawapan mudah: manusia.

Badak Sumatera diburu di serata Borneo untuk mendapatkan tanduk mereka yang menjadi barang dagangan berharga dengan pedagang China.

Apabila senjata api mula digunakan oleh pemburu – pemburu ini secara meluas, badak sumatera mampu ditumpaskan dengan lebih mudah.

Begitu juga, apabila teknologi pembalakan semakin berkembang, pemburu – pemburu senang saja dapat menerobos ke bahagian dalam hutan.

Pembalakan besar – besaran kawasan hutan untuk diubah menjadi kawasan pertanian manusia telah menyebabkan kehilangan habitat Badak Sumatera di samping menjadikan badak lebih terdedah kepada aktiviti pemburuan.

Ditambah dengan masalah – masalah pembiakan yang dialami oleh badak, pelbagai faktor ini akhirnya menyumbang kepada kejatuhan populasi haiwan tersebut.

Sebelum ini, usaha pemeliharaan badak seperti mengurangkan kadar pemburuan haram, membina kawasan penjagaan dan pemeliharaan badak, dan mengadakan bancian populasi telah diambil. Namun, ternyata ia kurang berkesan apatah lagi apabila masalah serius pembiakan badak yang amat rendah tidak diselesaikan.

Ditambah lagi dengan kehendak politik yang acuh – tidak – acuh terhadap nasib Badak Sumatera, kepupusan sepenuhnya spesis tersebut nampaknya hanya menunggu masa.

“Kenapa Nak Selamatkan Lagi Badak Sumatera Kalau Memang Pasti Akan Pupus?”

Persoalan ini menarik, sebab ia mendorong kita berfikir dengan mendalam.

Apa maksud ‘pupus’? Atau apa yang berlaku apabila sesuatu spesis itu pupus? Penulis sebagai contoh tidak pernah bertemu secara langsung dengan badak sumatera, tidak pernah melihat langsung, apatah lagi memegang mereka.

Selepas ini, berkemungkinan kita tak akan dapat lagi peluang itu buat selama – lamanya. Kita mungkin hanya akan boleh melihat suatu spesis yang pernah dipanggil ‘badak sumatera’ dalam dokumentasi video, atau katalog bergambar ‘spesis – spesis yang telah pupus’.

Kita tak lagi akan berpeluang mengenali mereka, mengkaji dan mempelajari makhluk ciptaan Allah ini. Apatah lagi, mamalia bertubuh besar ini lesap sepenuhnya sebelum kita sempat mempelajari kelakuan dan ekologinya. Hilangnya satu ilmu tentang seekor makhluk dari muka bumi buat selamanya.

Dan yang lebih ironinya, tiada yang lebih bertanggungjawab atas kepupusan mereka selain manusia. Badak sumatera ini dianggar telah hidup di muka bumi puluhan ribu malah jutaan tahun, dan ia bakal lesap sepenuhnya dengan membawa pergi sejarah panjang kehidupan mereka. Semuanya disebabkan oleh tangan – tangan manusia.

Persoalannya, bukankah kita manusia miliki ilmu dan teknologi dan selamatkan mereka daripada kepupusan? Mengapa kita tak gunakannya? Adakah ilmu yang kita peroleh hanya kita ‘manfaatkan’ dengan mencipta senapang efisien pembunuh keseluruhan spesis?

Di mana tanggungjawab kita sebagai khalifah?


Video Tutorial Logaritma Ini Tular Kerana Penamat yang Tak Dijangka

Sebuah video tutorial matematik tular di media sosial kerana penamat yang tidak disangka – sangka.

LOGARITHM PUN NAK RAYA GAIS #RAYA19 pic.twitter.com/ZGUQVT9r1w

Dalam video berdurasi 1 minit tersebut, guru matematik tambahan Izzani Ishak mengajarkan topik tingkatan empat bab lima, iaitu logaritma.

Cikgu Izzani menyelesaikan satu persatu nilai m, n dan p menggunakan peraturan logaritma. Setakat ini, ia masih seperti tutorial matematik yang biasa.

Namun ‘twist’nya tiba apabila tiba di soalan yang terakhir, iaitu apabila disuruh mencari nilai hasil darab m, n dan p.

Rupa – rupanya apabila diselesaikan, jawapan yang diperoleh adalah:

mnp = (R^A)(YA)(19) . Selamat Hari Raya Maaf Zahir dan Batin!

Ohhh. Patutlah tajuk video tersebut ‘LOGARITHM PUN NAK RAYA GAIS’!

Rata – rata wargamaya memuji persembahan video tersebut yang mampu memasukkan unsur hiburan dan kejutan dalam pengajaran matematik:

Video tersebut memperoleh 200k + tontonan di Twitter.


56 Peratus Orang Amerika Mahu Buang Nombor Arab dari Silibus Sekolah, Tanpa Sedar Mereka Sedang Gunakannya.

Sebuah bancian terhadap rakyat Amerika telah menghasilkan keputusan yang buat kita tepuk dahi.

Ladies and Gentlemen: The saddest and funniest testament to American bigotry we've ever seen in our data. pic.twitter.com/Bh3FBsl8sR

Bancian tersebut bertulis: “Adakah sekolah – sekolah Amerika perlu mengajarkan nombor Arab sebagai sebahagian daripada kurikulum mereka?”

Bancian yang dijalankan oleh syarikat bancian Civic Science itu mendapati 56% orang Amerika mahu nombor Arab diharamkan di sekolah – sekolah.

Masalahnya …

Nombor Arab itu adalah nombor 0,1,2,3,4,5,6,7,8,9 yang mereka gunakan setiap hari!

Sistem nombor Arab 0 – 9 telah dikembangkan ke Eropah pada abad ke 6 dan 7 Masihi menerusi tulisan ahli matematik seperti al Khwarizmi dan al Kindi. Sebelum itu, nombor ini diadaptasi dan dikembangkan daripada tamadun Hindu, terutama penerimaan konsep nombor sifar.

Itulah sebabnya nama lain sistem nombor yang kita gunakan sekarang adalah nombor Hindu – Arab, tapi ia lebih dikenali di Eropah sebagai sistem nombor Arab.

Sudah pasti, mereka yang mengundi untuk mengharamkan nombor Arab ini tidak tahu menahu tentang sejarah nombor, dan hanya bereaksi dengan prejudis.

Atau mungkin mereka memang mahu kembali menggunakan sistem nombor Roman I,V,X,L,C,D,M?

I, for one, fully support a return to Judeo-Christian values by <checks notes> using Roman numerals for math.

Tujuan bancian tersebut dibuat sebenarnya hanya ingin menguji sikap prejudis mereka yang mengundi tanpa memahami soalan.

“Kebanyakan orang tak tahu asal usul sistem nombor kita tapi tetap pilih jawapan berpuak – puak”

Sikap prejudis orang Barat terhadap sistem nombor ini bukan baharu. Dalam catatan sejarah, mereka pernah mengharamkan nombor sifar kerana menganggap ia satu bid’ah orang Arab yang mereka perangi ketika itu.


Laporan Terbaru Beri Amaran ‘Peradaban Manusia Tamat’ Lagi 30 Tahun.

Laporan yang baru dikeluarkan memberi amaran risiko besar yang akan melanda peradaban manusia akibat krisis iklim, dan ‘berkemungkinan besar manusia akan binasa semuanya’ dalam masa tiga puluh tahun sekiranya tiada tindakan segera diambil.

Laporan tersebut, yang diterbitkan oleh kumpulan pemikir Australia ‘Breakthrough – National Centre for Climate Restoration’ menggariskan senario kebinasaan dunia yang berkemungkinan memperlihatkan situasi ‘yang tidak mampu menampung hidup manusia’ menjelang 2050.

Menurut Prof Chris Barrie dalam laporan itu, ancaman paling besar terhadap nyawa manusia di planet bumi adalah perang nuklear, diikuti oleh pemanasan global buatan manusia.

Pemanasan global dikelaskan sebagai ‘risiko kewujudan’, iaitu risiko yang memberikan kesan negatif yang sangat besar kepada manusia yang tidak boleh dipulihkan, sama ada melalui kemusnahan hidupan cerdas (intelligent life) atau menjejaskan potensinya secara drastik.

Laporan tersebut tidak langsung berlapik dalam mempersembahkan analisisnya terhadap nasib yang mungkin menimpa kita pada masa depan, dengan membentangkan ‘senario 2050’ seperti berikut:

Pembuat polisi akan gagal bertindak terhadap peningkatan pemanasan sebanyak 3°C . Usaha untuk mengekalkan tahap pemanasan di bawah 2°C akan diabaikan.

Tahap pengeluaran karbon memuncak pada tahun 2030, dan akan mula turun secara konsisten pada tahun – tahun seterusnya.

Bagaimanapun, penambahan suhu sebanyak 0.6°C tetap berlaku, menjadikan jumlah peningkatan sebanyak 3°C pada tahun 2050. Kes paling ekstrem menjangka suhu boleh melebihi 3.5 – 4°C.

Menjelang 2050, terdapat kesepakatan saintifik bahawa senario ‘rumah panas Bumi’ telahpun diperoleh. Bumi akan mengalami pemanasan 1 darjah atau lebih lagi.

Beberapa ekosistem akan runtuh, termasuklah sistem terumbu karang, hutan hujan Amazon dan artik.

Negara – negara miskin yang tidak mampu menyediakan penyejukan buatan akan tidak lagi dapat diduduki. Situasi bahang haba akan berlaku melebihi 100 hari setiap tahun di Afrika Barat, Amerika Selatan tropika, Timur Tengah dan Asia tenggara, yang mengakibatkan lebih 1 bilion orang keluar daripada zon tropika.

Ketersediaan air jatuh dengan drastik pada kawasan – kawasan latitud rendah, menjejaskan 2 bilion orang seluruh dunia. Pertanian tidak lagi dapat dijalankan di subtropika kering.

Produksi makanan di seluruh dunia akan jatuh teruk. Fenomena cuaca abnormal termasuklah gelombang haba, banjir dan ribut petir akan semakin meruncing. Penghasilan makanan tidak lagi akan dapat mengisi perut populasi global dan harga makanan akan melonjak naik.

Populasi serangga akan jatuh dengan sangat banyak, pertambahan padang pasir, kegagalan monsun dan catuan air kronik tidak dapat dielakkan.

Sektor – sektor penting beberapa bandar paling padat dunia, termasuklah Chennai, Mumbai, Jakarta, Guangzhou, Tianjin, Hong Kong, Ho Chi Minh, Bangkok dan Manila akan ditinggal dan diabaikan.

Skala kemusnahan yang melangkaui kemampuan analisis model berkemungkinan berlaku, dengan kebarangkalian tinggi peradaban manusia akan tamat.

Mampu Elak?

Laporan tersebut menggesa agar tindakan drastik diambil dengan kadar segera untuk mengelak senario ‘rumah panas Bumi’.

Suatu gerakan global besar – besaran perlu dilancarkan dalam dekad – dekad mendatang untuk membina sistem industri sifar pengeluaran karbon dan mulakan gerabak pemulihan iklim selamat.

Daripada laporan tersebut, pengajaran penting berkaitan situasi ‘hari kiamat iklim’ tersebut adalah bukan perubahan teknologi atau sains, tetapi perubahan cara fikir manusia terhadap perubahan iklim.


Koleksi Teka – teki Melayu Tahun 1918 Ini Begitu Halus dan Tersirat

Apa teka teki moden yang anda tahu? Sepencarian di Internet, inilah antara kompilasi teka teki yang diungkapkan orang muda zaman ini:

Dalam banyak banyak duri, selain daripada durian, duri apa yang sedap dimakan. – KENDURI

Dalam banyak – banyak jam, jam apa yang busuk? – JAMBAN

Pistol bergas yang serang hidung kau? – KENTUT

Bagi kita generasi sekarang, teka – teki merupakan cara kita mengisi masa lapang bersama rakan – rakan. Itupun sekarang ini ia sudah semakin tenggelam akibat diganti dengan aktiviti memegang telefon pintar.

Namun, apabila dibanding dengan teka – teki Melayu klasik zaman dahulu, kita dapati pemikirannya lebih halus dan dipenuhi dengan penghayatan terhadap alam sekeliling.

Sebagai contoh, cuba anda jawab beberapa teka – teka Melayu lama di bawah:

Anak raja berjambul emas.

Badan di – atas, nyawa di – bawah

Tarek akar gunong berlari

Di-tutup sa – besar kuku, di – buka sa – besar alam

Bila di – tinggalkan, di – ambil ta’ boleh

Dapat? Berikut adalah jawapannya:

Pelita

Layang – layang

Perahu

Mata

Tempat duduk

Terdapat beberapa teka – teki di atas yang apabila diungkapkan jawapannya pun, kita masih perlu termenung sejenak, sebelum akhirnya barulah terkeluar sorakan ‘ooooooohhhh’. Ini kerana dalam teka – teki ringkas itu pun terkandung kedalaman akal budi dan falsafah orang Melayu.

Teka teki berkaitan mata tersebut antara kegemaran penulis. Dari segi fizik, mustahil terdapat sesuatu yang boleh berubah saiznya daripada sekecil kuku kepada sebesar alam. Tetapi ternyata jawapannya membuat penulis termenung sebentar. Mata apabila tertutup maka ia hanyalah satu organ sebesar bebola, tapi apabila dibuka ‘tingkapnya’ maka bukaannya adalah sebesar keseluruhan alam – sejauh mata memandang.

Buku Long – Chair Malay

Kompilasi teka – teki tersebut diperoleh daripada buku Long – Chair Malay yang diterbitkan pada tahun 1918 dan ditulis dan dikompilasikan oleh O.T Dussek.

Berikut adalah beberapa salinan muka surat buku tersebut:

Salinan PDF penuh buku tersebut boleh diperoleh di sini

O.T Dussek merupakan pengetua pertama Maktab Perguruan Sultan Idris. Beliau sebenarnya merupakan pegawai British yang bertugas di Tanah Melayu dan dikehendaki untuk mempelajari Bahasa Melayu sehingga menjadi sarjana bahasa tersebut, seangkatan dengan R.O Winstedt, R.J Wilkinson, C.C Brown, W.E Maxwell, W. Marsden, W.G Shellabear, J.Crawfurd, dan A.M.

Amat menarik apa yang dikatakan oleh beliau tentang Bahasa Melayu:

“Bahasa kamu, saya percaya, diucapkan oleh lebih dari 70 juta umat manusia. Ia merupakan satu daripada rumpun-rumpun bahasa yang terbesar di dunia ini. Jangan lupakan hakikat itu. Peliharalah bahasa kamu itu, berusahalah meninggikannya ke tahap yang layak di kalangan bahasa-bahasa dunia. Apabila taraf bahasa kamu tinggi, akan tinggi pulalah taraf bangsa kamu,”


PERMATApintar ditukar menjadi [email protected].

Program PERMATA pintar pada hari ini diumumkan telah ditukar dengan nama barunya GENIUS.

Hal ini diumumkan dalam laman Facebook rasmi PusatGENIUSpintar Negara , yang sebelum ini dikenali sebagai Pusat PERMATApintar Negara.

PEMAKLUMAN BERHUBUNG PENGGUNAAN NAMA BAHARU PROGRAM GENIUS.

Dengan segala hormatnya saya menarik perhatian kepada perkara di atas.

2. Seperti mana sedia maklum Jemaah Menteri pada 5 April 2019 telah bersetuju supaya nama PERMATA ditukarkan kepada GENIUS selaras dengan pembaharuan strutur tadbir urus Program tesebut. Manakala YB Menteri Pendidikan Malaysia pada 25 Mei 2019 telah bersetuju dengan penggunaan nama baharu termasuk 6 program yang berada dibawah Program GENIUS.

3. Sehubungan itu, bermula 31 Mei 2019. Pusat ini yang dahulu dikenali sebagai PUSAT PERMATApintar Negara akan ditukarkan nama kepada PUSAT [email protected] Negara.

Sekian, dimaklumkan.

Penukaran nama tersebut dijelaskan bertujuan memberikan satu jenama baru supaya menjadi lebih berdaya saing dan bersemangat.

“Penukaran nama tersebut diputuskan oleh Kabinet untuk memberikan satu jenama baharu, ‘rebranding’ agar ia lebih berdaya saing, bersemangat, tetapi ada beberapa program di bawah Permata yang diberikan kepada Universiti Sains Islam Malaysia (USIM) dan ada program disekalikan”

Program PERMATApintar sebelum ini mempunyai visi untuk memupuk individu pintar dan berbakat dengan minda ingin tahu bagi memastikan mereka dapat menyumbang kepada pembentukan modal insan yang bakal menjadi pemimpin dunia, pemikir, dan pencipta masa hadapan.


Tentang Semakin Banyaknya Saluran Video Konspirasi Tempatan di Youtube

Satu perkara yang mungkin ramai perasan tentang lanskap Youtube Malaysia sekarang adalah semakin bertambahnya video – video konspirasi hasilan saluran tempatan.

Bukan itu saja, topik – topik konspirasi juga mencapai capaian tontonan yang cukup mengejutkan, mencecah ratusan ribu tontonan malah ada yang mencapai jutaan, secara konsisten. Biasanya trend sebegini kita biasa lihat hanya dapat dicapai oleh video – video lagu artis terbaru.

Nampaknya, ada sejumlah besar pengikut setia topik konspirasi dalam kalangan pengguna Youtube rakyat Malaysia yang membentuk satu segmen pasaran baru yang cukup besar, dan lumayan.

Dan bagi pengusaha saluran Youtube, suatu niche topik yang sentiasa akan mendapat sambutan, miliki pasaran yang besar, miliki sumber content yang sudah pun dihasilkan begitu banyak daripada saluran Barat, dan tak memerlukan kemahiran, usaha atau kajian yang berat adalah suatu mimpi indah.

Hasil daripada potensi pasaran niche tersebut, naiklah beberapa pengusaha saluran Youtube kita yang bertransformasi menjadi penghasil bahan / content yang didedikasikan untuk membongkarkan teori – teori konspirasi terbaru (atau membangkitkan balik teori konspirasi lama).

Kisah di sebalik bagaimana sebuah saluran Youtube berubah menjadi saluran konspirasi adalah agak menarik untuk dikupas.

Mengorek Kisah di Belakang Saluran – saluran Teori Konspirasi Popular.

Sebagai seorang pengendali saluran Youtube juga, minat penulis adalah pada meneliti bagaimana sesebuah saluran di Youtube meningkat naik, meletup popularitinya, atau kadang kala, merudum jatuh.

Dan kerja ‘detektif’ ini dapat dibuat dengan mudah, cuma klik pada butang ‘sort by’ pada bahagian koleksi video sesebuah saluran, dan perhatikan kronologi video – video yang dimuatnaik. Banyak maklumat yang boleh diperoleh dengan hanya meneliti turutan content yang dihasilkan.

Sebagai contoh, sebelum menjadi antara saluran pendidikan terbesar di Youtube, Vsauce sebenarnya bermula sebagai sebuah saluran gaming. Content gaming yang dihasilkan sebenarnya sangat berkualiti rendah dan clickbait, sebelum ia beransur – ansur berubah menjadi saluran fakta dan akhirnya menjadi saluran pendidikan berkualiti tinggi.

Bagi saluran – saluran konspirasi hasilan rakyat Malaysia (yang tidak dinamakan dalam artikel ini), beberapa trend yang serupa dapat diperhatikan.

Saluran – saluran tersebut biasanya bermula dengan menghasilkan bahan – bahan secara rawak, kadang kala video muzik, kemudian vlog, selepas itu mungkin video gaming, sebelum dicuba pula content parodi, atau video reaksi.

Fasa ini memang suatu kebiasaan sebagai permulaan bagi sesebuah pengendali Youtube, di mana mereka cuba mencari formula topik video yang menjadi, dan diteroka pelbagai formula dengan mengikut trend popular.

Kadang kala ada satu video yang meletup secara ‘one – off’, tidak semena – mena melonjak naik tontonannya bagi sebuah genre video yang dihasilkan, lalu mereka pun mencuba membuat content seterusnya dengan genre yang sama.

Kemudian didapati bahawa video – video dengan topik yang sama seterusnya juga memperoleh reaksi yang sangat menggalakkan, maka pengendali saluran tersebut pun yakin bahawa itulah formula yang menjadi.

Dalam kes teori konspirasi, pemilik saluran Youtube mencuba satu video dengan tajuk ‘Freemason’, ‘Illuminati’, ‘konspirasi’ , mendapati sambutan diperoleh berkali – kali ganda daripada video – video sebelumnya, lantas terus menghasilkan video – video dengan kata kunci yang sama.

Itulah kisah bagaimana lahirlah beberapa saluran teori konspirasi popular Youtube tanah air, menurut pemerhatian penulis.

Kenapa Saluran Konspirasi Menjadi

Dalam Youtube, terdapat beberapa formula algoritma yang disukai oleh laman web video terbesar tersebut.

Antara lain, aspek yang penting adalah watch time – berapa lama video itu ditonton. Aspek ini mula ditekankan oleh Youtube setelah munculnya begitu banyak lambakan video ‘clickbait’. Jumlah tontonan mungkin mencapai puluhan juta, tetapi peratusan besar penonton menginjak keluar (bounce) setelah mendapati tajuk dan thumbnail cumalah satu penipuan.

Maka, itulah sebab Youtube lebih menyukai video – video yang berdurasi panjang berbanding video pendek, kerana aspek watch time.

Itulah juga sebabnya bagi video yang melebihi 10 minit, pemilik saluran dibenarkan meletakkan lebih banyak ruangan iklan pada video tersebut. Lebih banyak ruangan iklan = lebih banyak duit hasil monetization.

Penghasil content konspirasi, seperti yang telah dinyatakan tadi, sudahpun miliki begitu banyak sumber bahan video yang cuma perlu diletakkan saja dalam video mereka. Apa yang perlu dibuat cumalah membaca skrip, menayangkan video konspirasi berbahasa Inggeris sedia ada, dan memberi respon / komentari.

Bagi genre konspirasi, boleh dikatakan sesiapa saja tiada masalah untuk menghasilkan bahan yang melebihi 10 minit.

Tambahan lagi, disebabkan genre konspirasi begitu bermain dengan emosi (takut, risau, sedih, marah), sebuah video boleh dioptimumkan untuk membolot algorithm Youtube pada aspek thumbnail, title dan keyword.

Formula sebegini entah mengapa, begitu berjaya di Youtube:

Jadi, Apa Masalahnya?

Artikel ini bukanlah bertujuan untuk membahaskan sama ada teori konspirasi itu betul atau salah, baik atau buruk, melainkan hanya ingin membincangkan trend semasa pertambahan content bercirikan konspirasi di Youtube.

Disebabkan permintaan yang begitu tinggi untuk content konspirasi, maka kita dapat jangkakan peningkatan jumlah saluran tempatan yang berfokuskan konspirasi pada masa akan datang.

Lebih ramai orang yang akan berminat untuk memperoleh potongan kek daripada pasaran penonton video konspirasi.

Sama ada perkembangan ini baik atau buruk kepada masyarakat, mungkin perlukan kajian yang lebih lanjut.

Apa pun, pada aspek epistemologi ataupun penilaian sumber ilmu, dapat ditentukan bahawa penghasil video – video konspirasi ini rata – ratanya tidak berlatarbelakangkan kajian teori konspirasi dari sudut sejarah, sains, atau agama. Seperti yang dibincangkan, mereka mencuba – cuba menghasilkan content pelbagai jenis sebelum mendapati sebuah video bergenre konspirasi yang dihasilkan meletup popular, lalu mereka bertransformasi menjadi sebuah saluran konspirasi.

Walaupun jumlah tontonan genre tersebut banyak, namun ia tidak semestinya bermakna bahawa saluran – saluran tersebut menjadi sandaran dan autoriti ilmu buat penonton. Kerana kebiasaannya video – video Youtube tidak lain hanyalah dianggap sebagai suatu medium hiburan.

… kan?


Senarai Lama Cara Orang Inggeris Sebut Perkataan Melayu Ini Cukup Menggelikan Hati

Sebuah gambar yang mempamerkan senarai cara orang Inggeris menyebut perkataan Melayu tular di media sosial, dan ia cukup menggelikan hati netizen.

Tidak dapat dipastikan sumber sebenar gambar helaian muka surat buku ini, tetapi ia kelihatan seperti sebuah foto yang klasik.

Nampaknya, ia adalah senarai kamus sebutan untuk memudahkan orang Inggeris menyebut perkataan asas dalam bahasa Melayu.

Ia sungguh menggelikan hati apabila dibaca oleh orang Melayu, kerana kedengaran seperti slanga satira yang biasa diajuk untuk menyerupai ‘orang London’.

Woman – Prem pooan

Water – Ire

Hot Water – Ire sedjoh

Butter – Muntaygah

Cheese – Kay joo

Lebih kelakar adalah apabila ditransliterasikan ayat yang penuh untuk meminta ayam rebus:

Bring me some boiled chicken! – Kassee I-am kitchy riboos!

Sudah pasti, para netizen tidak melepaskan memberi komentar – komentar bernas berkenaan maklumat ini:

Rasa agak bersyukur dilahirkan sebagai Melayu yang dikurniakan lidah yang cukup fleksibel untuk berbahasa asing …